title: Tottenham Hotspur FC

text:
Kauden 2008–2009 alku oli Tottenhamin historian heikoin, ja kahdeksan ottelun jälkeen joukkue oli sarjan viimeisellä sijalla. Valmentaja Juande Ramos erotettiin, ja hänen tilalleen tuli Fulhamista Harry Redknapp. Tottenham oli lopulta liigan kahdeksas. Liigacupin finaalissa joukkue hävisi rangaistuspotkukilpailun jälkeen Manchester Unitedille, varsinaisen peliajan ja jatkoajan päätyttyä 0–0.
Kaudella 2009–2010 Tottenham sijoittui Valioliigassa neljänneksi, mikä toi sille paikan Mestarien liigan karsintoihin. Kaksiosaisessa karsinnassa Tottenham voitti BSC Young Boysin yhteismaalein 6–3 ja selvisi lohkovaiheeseen. Mestarien liigassa Tottenham ylsi lopulta puolivälieriin, joissa Real Madrid pudotti Tottenhamin yhteismaalein 5–0. Seuraavaksi kaudeksi Tottenham ei selvinnyt Mestarien liigaan, sillä Valioliigan kaudella 2010–2011 joukkue sijoittui viidenneksi, mikä riitti ainoastaan paikkaan Eurooppa-liigassa.


title: Tottenham Hotspur FC

text: Kaudella 2011–2012 Tottenham sijoittui Valioliigassa neljänneksi, mutta jäi silti Mestarien liigan ulkopuolelle. Paikan vei Valioliigassa neljän parhaan ulkopuolelle jäänyt Chelsea, joka pääsi mukaan Mestarien liigan hallitsevana mestarina. Kauden 2011–2012 Eurooppa-liigassa Tottenham jäi alkulohkoon. Valmentaja Harry Redknapp puolestaan vaati seuralta suurta palkankorotusta, johon puheenjohtaja Daniel Levy ei suostunut. Seurauksena Redknapp jätti Tottenhamin kesäkuussa 2012. Uudeksi valmentajaksi Redknappin tilalle nimitettiin kolmivuotisella sopimuksella André Villas-Boas, joka oli edellisellä kaudella saanut potkut Chelseasta. Tavoitteena oli, että Villas-Boasin opastuksessa Tottenham nousisi kokonaisvaltaisesti uudelle tasolle.


title: Tottenham Hotspur FC

text: Valioliigan-kaudella 2012–2013 Mestarien liigan karsintoihin oikeuttanut neljäs tila jäi Tottenhamilta pisteen päähän. Eurooppa-liigassa joukkue hävisi puolivälierissä FC Baselille. Yhteismaalit olivat kahden osaottelun jälkeen tasan 4–4, mutta Basel voitti rangaistuspotkukilpailun.


title: Tottenham Hotspur FC

text: Kauteen 2013–2014 Tottenham lähti suurin toivein. Joukkue joutui luopumaan suurimmasta tähdestään Gareth Balesta, mutta hankki tilalle pelaajia yli 100 miljoonalla punnalla. Tottenham kuitenkin pelasi alkukaudella heikosti. Päävalmentaja André Villas-Boas sai lähteä ja tilalle tuli Tim Sherwood. Hän toimi tehtävässä aluksi väliaikaisesti, mutta myöhemmin sopimusta jatkettiin kauden 2014–2015 loppuun asti. Sijoitus Valioliigassa oli lopulta kuudes. Eurooppa-liigassa joukkue putosi neljännesvälierissä Benficalle yhteismaalein 5–3.


title: Tottenham Hotspur FC

text:
Toukokuussa 2014 Tottenhamin uudeksi valmentajaksi tuli argentiinalainen Mauricio Pochettino. Kaudella 2014–2015 joukkue sijoittui Valioliigassa viidenneksi, ja lisäksi se ylsi Liigacupin finaaliin, jossa hävisi Chelsealle 0–2.
Eurooppa-liigassa Fiorentina pudotti Tottenhamin jatkosta 1. pudotuspelikierroksella yhteismaalein 1–3.


title: Tottenham Hotspur FC

text: Valioliigan kaudella 2015–2016 Tottenham sijoittui kolmanneksi, mikä oli seuran paras sarjasijoitus sitten vuoden 1990. Tottenhamin kyseisen kauden joukkue oli koko Valioliigan nuorin. Uuteen pelaajasukupolveen kuuluivat muun muassa korkeintaan 22-vuotiaat Harry Kane, Dele Alli ja Eric Dier sekä 23-vuotiaat Érik Lamela ja Christian Eriksen. Kane voitti Valioliigan maalintekijätilaston 25 maalillaan. Eurooppa-liigassa joukkue hävisi neljännesvälierissä Borussia Dortmundille yhteismaalein 1–5.


title: Tottenham Hotspur FC

text: Kaudella 2016–2017 Tottenham sijoittui Valioliigassa toiseksi ja samalla ensimmäisen kerran 22 vuoteen paikalliskilpailija Arsenalin edelle. Joukkueen sarjassa keräämät 86 pistettä olivat seuran historian korkeimmat. Harry Kane voitti toistamiseen maalintekijätilaston, nyt 29 maalilla. Mestarien liigan alkulohkossa Tottenham sijoittui kolmanneksi ja jatkoi pelejään Eurooppa-liigassa, jossa putosi 1. pudotuspelikierroksella Gentille yhteismaalein 2–3.


title: Tottenham Hotspur FC

text: Tottenham sijoittui Valioliigan kolmanneksi kaudella 2017–2018. Mestarien liigassa joukkue putosi neljännesvälierissä Juventukselle yhteismaalein 3–4. Kauden jälkeen Tottenham solmi viisivuotisen jatkosopimuksen päävalmentaja Mauricio Pochettinon kanssa.


title: Tottenham Hotspur FC

text: Tottenham Hotspurin perinteinen kotipeliasu koostuu valkoisesta paidasta ja laivastonsinisistä housuista, joita se on käyttänyt vuodesta 1898 lähtien. Värit lainattiin Preston North Endiltä. Sukkien väri on vaihdellut valkoisten ja sinisten välillä. Lisäksi eurocup-peleissä Tottenhamilla on 1960-luvulta lähtien ollut tapana käyttää kokovalkoista asua. Se on ollut yksittäisinä kausina käytössä myös Valioliigassa.


title: Tottenham Hotspur FC

text: Alkuvuosina Tottenhamin peliasu muuttui usein. Seuran ensimmäinen peliasu, jota käytettiin vuosina 1883–1885, oli väritykseltään kokonaan laivastonsininen. Vuonna 1885 peliasuksi vaihtui vaaleansinisen ja valkoisen yhdistelmä. Se oli käytössä vuoteen 1889, jolloin käyttöön otettiin laivastonsininen paita ja valkoiset housut. Vuosina 1890–1895 oli puolestaan käytössä punainen paita ja laivastonsiniset housut. Sen jälkeen pelipaita vaihtui ruskeakultaraidalliseksi, mutta housut pysyivät samanvärisinä. Tätä asua käytettiin vuoteen 1898, jolloin nykyinen väritys otettiin käyttöön.


title: Tottenham Hotspur FC

text: Seuran vieraspeliasut ovat vaihdelleet useasti. Niistä yleisin on kuitenkin ollut laivastonsinisen paidan ja valkoisten housujen yhdistelmä, jota käytettiin esimerkiksi lähes koko 1950- ja 60-luvut. Myös keltaista paitaa on käytetty useita vuosia.


title: Tottenham Hotspur FC

text:
1. lokakuuta 2007 Tottenham pelasi 125-vuotisjuhliensa kunniaksi yhden pelin alun perin 1800-luvulla käytetyllä vaaleansinisen ja valkoisen yhdistelmällä.
Tottenham Hotspurin tunnus on kukko. Se on viittaus Harry Hotspuriin, jolla oli maine kukkotappelujen kannattajana. Vuonna 1915 joukkueen entinen pelaaja William James Scott teetti kuparisen patsaan, jossa kukko seisoo jalkapallon päällä. Patsas asetettiin Tottenhamin stadionin, White Hart Lanen, länsikatsomon katoksen päälle.


title: Tottenham Hotspur FC

text: Kukkoa käytettiin ensimmäisen kerran Tottenhamin peliasussa vuoden 1921 FA Cupin finaalissa. Logo on sittemmin kokenut muutoksia – edellisen kerran vuonna 2006, jolloin seuran imagoa pyrittiin modernisoimaan. Nykyinen tunnus muistuttaa vuosina 1966–1982 käytössä ollutta logoa, mutta sen ääriviivat ovat selkeämmät.


title: Tottenham Hotspur FC

text: Historiansa ensimmäiset ottelunsa Tottenham pelasi julkisella kentällä Tottenham Marshesissa. Suuret yleisömäärät ja katsojien huono käytös aiheuttivat sen, että vuonna 1888 seura muutti yksityiselle kentälle Northumberland Parkiin.


title: Tottenham Hotspur FC

text: Seura ja yleisömäärät kasvoivat, joten vuonna 1899 joukkue siirtyi Tottenhamin High Roadilla sijaitsevalle uudelle stadionille, joka nimettiin White Hart Laneksi. Sen ensimmäinen ottelu pelattiin maanantaina 4. syyskuuta, kun ystävyysottelussa oli vastassa Notts County ja paikalla 5 000 katsojaa. Tottenham voitti pelin 1–0. Seuraavana lauantaina stadionille saapui 11 000 katsojaa seuraamaan Tottenhamin 1–0-voittoa Queens Park Rangersista Southern Leaguen ottelussa.


title: Tottenham Hotspur FC

text: Ensimmäisen viiden vuoden aikana stadionin kapasiteetiksi oli muodostunut 32 000 paikkaa. Sittemmin kapasiteetti oli noin 36 000, joka osoittautui liian pieneksi. Siksi White Hart Lanen paikalle rakennetaan uusi stadion. White Hart Lane purettiin kauden 2016–2017 päätteeksi.


title: Tottenham Hotspur FC

text: Kauden 2018–2019 kotiottelut Tottenham pelaa Wembleyllä, kunnes uusi kotistadion on valmis.


title: Tottenham Hotspur FC

text: Tottenham tiedotti lokakuussa 2008 suunnittelevansa uuden stadionin rakentamista White Hart Lanen välittömään läheisyyteen. Tottenham allekirjoitti projektinimellä Northumberland Development Project (NDP) tunnetun stadionhankkeen suunnittelusopimuksen syyskuussa 2011. Rakennustyöt alkoivat vuonna 2016.


title: Tottenham Hotspur FC

text: Stadionin kapasiteetti on 62 062 ja se maksoi Tottenhamille 850 miljoonaa puntaa eli vajaat 960 miljoonaa euroa. Stadionilla on tarkoitus järjestää lisäksi amerikkalaisen jalkapallon otteluita, konsertteja ja muita suuria tapahtumia. Tulevan stadionin nimeksi ilmoitettiin heinäkuussa 2018 Tottenham Hotspur Stadion. Seuran fanien keskuudessa nimi herätti runsaasti kritiikkiä, koska sitä pidettiin tylsänä. Britannian median mukaan on kuitenkin mahdollista, että stadion nimetään myöhemmin jonkin sponsorin mukaan.


title: Tottenham Hotspur FC

text: Tottenhamin piti siirtyä uudelle stadionille syyskuussa 2018, mutta ajankohta viivästyi. Lokakuussa 2018 seura tiedotti, että kaikki loppuvuoden kotiottelut pelataan Wembleyllä, koska työt kriittisten turvajärjestelmien kanssa olivat kesken.


title: Tottenham Hotspur FC

text: Valioliigan kaudella 2017–2018, jolloin Tottenham pelasi evakossa Wembleyn stadionilla, seuran kotiotteluissa kävi sarjan joukkueista toiseksi eniten yleisöä Manchester Unitedin jälkeen (1 291 103), ja lisäksi sillä oli toiseksi korkein kotiotteluiden katsojakeskiarvo, 67 953. Vuosina 1950–1962 Tottenhamin keskiarvo oli viidesti koko sarjan korkein. Seuralla oli vuonna 2018 yhteensä 499 347 sosiaalisen median seuraajaa, mikä oli Valioliiga-seuroista viidenneksi eniten. Tottenham-ihailijakerhoja on maailmassa useita. Itsenäisesti toimivan Tottenham Hotspur Supporters’ Trust -kerhon seura itse on virallisesti tunnustanut kannattajien edustajaksi.


title: Tottenham Hotspur FC

text: Tottenhamilla on perinteisesti maine juutalaisten seurana. Juutalaisten osuus seuran kannattajissa alkoi kasvaa 1900-luvun alussa, jolloin osa Itä-Euroopasta muuttaneista työväenluokkaisista juutalaisista asettui liikenneyhteyksien ja työn vuoksi Pohjois-Lontoon Tottenhamiin. Arvion mukaan 1930-luvun puolivälissä noin kolmannes Tottenham Hotspurin kannattajista oli juutalaisia. Sittemmin 2010-luvulla juutalaisia kannattajia arvioidaan olevan enää noin viisi prosenttia, eli yhtä vähän kuin muillakin lontoolaisseuroilla. Vastustajajoukkueiden kannattajien keskuudessa maine on kuitenkin yhä olemassa, ja Tottenhamia vastaan pelatuissa otteluissa on muun muassa laulettu antisemitistisiä kannustuslauluja ja Tottenhamin kannattajista on käytetty juutalaisuuteen viittaavia halventavia nimityksiä ”yid” tai ”yiddo”. ”Yid”-sanaa alettiin käyttää 1960-luvulla, ja 1970–1980-lukujen vaihteessa Tottenhamin kannattajat alkoivat itse kutsua itseään ”yideiksi” tai ”yid armyksi”. Seuran kannattajista jotkut kokevat, että sanan omiminen purkaa siihen liittyvän loukkauksen. Toiset taas ovat sitä mieltä, että sanat ”yid” ja ”yid army” ovat omassakin käytössä rasistisia ja loukkaavia, ja Juutalaisten maailmankongressi ja Board of Deputies of British Jews ovat molemmat tuominneet sanan käytön Tottenham-kannattajien keskuudessa. Myös Englannin jalkapalloliitto ja rasisminvastainen Kick It Out -järjestö ovat toistuvasti pyytäneet kannattajia lopettamaan sanan käytön. Vuonna 2014 kolme Tottenhamin kannattajaa pidätettiin Eurooppa-liigan ottelussa ”yid”-sanan vuoksi. Vuonna 2013 Englannin silloinen pääministeri David Cameron sanoi, että on eri asia, jos Tottenhamin kannattajat itse kutsuvat itseään ”yideiksi” kuin että jotkut muut kutsuvat heitä samalla sanalla loukkaamistarkoituksessa. Cameronin mielestä Tottenhamin kannattajien tapauksessa sanan käytön taustalla ei ole viha, minkä vuoksi sitä ei voi pitää vihapuheena.


title: Tottenham Hotspur FC

text: Tottenham-kannattajien keskuudessa on toisinaan esiintynyt jalkapallohuliganismia. Vuonna 1974 seuraa kiellettiin pelaamasta kaksi eurocupien kotiotteluaan, kun sen kannattajat olivat mellakoineet Feyenoordia vastaan pelatussa UEFA-cupin finaalissa Rotterdamissa. Fanit rähinöivät samassa kaupungissa uudelleen vuonna 1983. Seuraavana vuonna Tottenham-kannattaja ammuttiin Brysselissä. Yksittäisiä väkivallantekoja ja yhteenottoja muiden seurojen kannattajien kanssa on esiintynyt vielä 2000-luvullakin.


title: Tottenham Hotspur FC

text: Tottenham Hotspurin suurin kilpailija on paikallisvastustaja Arsenal FC, ja joukkueiden kohtaamisia kutsutaan Pohjois-Lontoon derbyiksi. Kilpailuasetelma seurojen välillä alkoi vuonna 1913, jolloin Arsenal muutti itäisen Etelä-Lontoon Plumsteadista Pohjois-Lontoossa Tottenhain lähettyvillä sijaitsevalle Highbury-stadionille. Myös joukkueiden kannattajien välillä käydään kiivasta mutta enimmäkseen ystävällishenkistä kilpailua. Tottenhamin kannattajat viettävät 14. huhtikuuta ”St Hotspur Day” -päivää, joka juhlistaa Tottenhamin voittoa Arsenalista FA Cupin välierässä vuonna 1991.


title: Tottenham Hotspur FC

text: Vuoteen 2018 mennessä kaikkiaan 18 pelaajaa oli edustanut molempia pohjoislontoolaisia seuroja. Sol Campbellista tuli vuonna 2001 Tottenhamin kannattajien keskuudessa vihattu hahmo, kun hän siirtyi ilmaiseksi Tottenhamista Arsenaliin.


title: Tottenham Hotspur FC

text: Arsenalin lisäksi Tottenhamilla on kilpailuasetelmaa myös kahden muun lontoolaisseuran, Chelsean ja West Hamin, välillä.


title: Davit Turašvili

text: Davit Turašvili (; s. 1966, Tbilisi) on georgialainen kirjailija.


title: Davit Turašvili

text: Turašvili opiskeli Tbilisissä, Madridissa ja Lontoossa. Hänen teoksiaan on julkaistu vuodesta 1991 lähtien ja niitä on käännetty useille kielille. Hän on myös kääntänyt kirjallisuutta georgiaksi.


title: Davit Turašvili

text: Turašvili oli 1980-luvun lopulla yksi Davit Garedžan luostarilla käytyjen opiskelijamielenosoitusten johtajista.


title: F. Murray Abraham

text: Fahrid Murray Abraham (s. 24. lokakuuta 1939 Pittsburgh, Pennsylvania) on yhdysvaltalainen näyttelijä. Hänen tunnetuin roolityönsä on Antonio Salierina elokuvassa "Amadeus", josta hänet palkittiin parhaan miespääosan Oscarilla.


title: F. Murray Abraham

text: Muita menestyselokuvia, joissa Abraham on näytellyt, ovat muun muassa "Scarface – arpinaama", "Ruusun nimi" ja "Last Action Hero".


title: F. Murray Abraham

text: F. Murray Abraham syntyi Pittsburghissa Pennsylvaniassa Josephine ja Fahrid Abrahamin perheeseen. Hänen isänsä oli assyrialainen kristitty, joka muutti Yhdysvaltoihin Syyriasta 1920-luvulla nälänhädän takia. Abrahamin isoisä oli Antiokian syyrialais-ortodoksisen kirkon kanttori. Abrahamin äiti oli amerikanitalialainen.


title: F. Murray Abraham

text: Vaikka Abraham syntyi itärannikolla, hän eli lähes koko lapsuutensa etelässä El Pasossa Texasissa lähellä Meksikon rajaa. Hän opiskeli Texasin yliopistossa Austinissa. Näyttelijä Uta Hagen oli Abrahamin opettajana New Yorkissa. Abraham aloitti uransa teatterinäyttelijänä Los Angelesissa. Hänen ensimmäinen roolinsa oli Ray Bradburyn näytelmässä "The Wonderful Ice Cream Suit".


title: F. Murray Abraham

text: Abrahamin ensimmäinen elokuvarooli oli Anthony Harveyn ohjaamassa elokuvassa "Ollaanpa jättiläisiä" ("They Might Be Giants") vuonna 1971. Murray sai parhaan miesnäyttelijän Oscarin roolistaan Antonio Salierina Miloš Formanin ohjaamassa "Amadeus"-elokuvassa. "Amadeuksen" jälkeen hän näytteli muun muassa Shakespearen näytelmissä "Othello" ja "Rikhard III" sekä Samuel Beckettin ja Gilbert ja Sullivanin näytelmissä.


title: F. Murray Abraham

text: Abraham on ollut naimisissa Kate Hannanin kanssa vuodesta 1962. Teatteriuransa jälkeen hän on opettanut Brooklynin teatterikoulussa.


title: Tom Hulce

text: Thomas Edward Hulce (s. 6. joulukuuta 1953 Whitewater, Wisconsin) on yhdysvaltalainen näyttelijä. Yksi hänen tunnetuimmista roolitöistään on Mozartin esittäminen vuonna 1984 ilmestyneessä elokuvassa Amadeus. Hulce oli tuolloin ehdolla parhaan miespääosanesittäjän Oscarin saajaksi, mutta hävisi vastanäyttelijälleen F. Murray Abrahamille, joka näytteli Antonio Salierin osan.


title: Series 60

text: Series 60 (lyh. S60) on matkapuhelinten käyttöliittymä ja sovellusalusta. Sen on kehittänyt Nokia, joka lisensoi sitä myös muille matkapuhelinvalmistajille. S60 on rakennettu Symbian OS -käyttöjärjestelmän päälle.


title: Series 60

text:
S60:n nimi oli ennen Nokian yleisen käyttöliittymäkäytännön mukaisesti Series 60, mutta marraskuussa 2005 virallinen nimi lyhennettiin muotoon S60. Myös uusi logo julkistettiin samalla.
Vuoden 2008 lopulla Symbian oli älypuhelinten suosituin käyttöjärjestelmä 47 prosentin markkinaosuudella.


title: Series 60

text: S60:stä on monia eri versioita. Uusin versio on 5th Edition, jossa on tuki kosketusnäytöille ja suuremmille näyttötarkkuuksille.


title: Series 60

text: S60 2nd Edition


title: Series 60

text: S60 2nd Edition julkistettiin vuonna 2003 ja oli ensimmäistä kertaa käytössä Nokia 6600 -puhelimessa. Myöhemmin ominaisuuksia lisättiin kolmella Feature Pack -paketilla: Feature Pack 1 toi paremman verkkoselaimen ja tuen EDGE-verkoille, Feature Pack 2 tuen WCDMA-verkoille ja Feature Pack 3 tuen suuremmille näytön resoluutioille.


title: Series 60

text: S60 3rd Edition


title: Series 60

text: S60 3rd Editionin uudistuksiin kuuluvat parannettu turvallisuus ja muokattavuus. Lisäksi panostusta on suunnattu multimediaominaisuuksiin (uusi musiikkisoitin ja helpommat yhteydet tietokoneeseen) ja yrityskäytössä tarvittaviin asioihin (parannettu kalenteri, sähköposti ja tietojen synkronointi).


title: Series 60

text: 3rd Edition rikkoo täysin binääriyhteensopivuuden edellisten versioiden kanssa. Binääriyhteensopivuus on rikottu uuden turvallisuusjärjestelmän takia, joka vaatii kaikkien sovellusten olevan allekirjoitettuja. Allekirjoituksen tasosta riippuen sovellus saa erilaisia kykyjä (engl. capabilities), joiden avulla se voi käyttää käyttöjärjestelmän eri toimintoja. Osan kyvyistä saa kehittäjä allekirjoittamalla sovelluksen itse, mutta monimutkaisempiin toimintoihin tarvitaan ns. Symbian Signed -ohjelman läpikäynti. Pieni osa kyvyistä on rajattu vain operaattorin tai valmistajan allekirjoitusten saataville.


title: Series 60

text: Feature Pack 1 tuo uusia ominaisuuksia kuten langattomien ohjelmistopäivitysten tuen sekä tuen standardille pikayhteystoiminnolle. Lisäksi verkkoselainta on jälleen parannettu, käyttöliittymän muokattavuutta lisätty ja toimivuutta ripeytetty.


title: Series 60

text: Feature Pack 2 lisää mm. Web Run-Time (WRT)-widgetit eli xml/html/js -pohjaiset applikaatiot.


title: Series 60

text: Taulukossa on listattu kunkin S60-versiota käyttävät puhelinlaitteet sekä S60:n alla oleva Symbian OS-versio, jolle S60-versio perustuu.


title: Cis-trans-isomeria

text: "Cis"-"trans"-isomeria on geometrisen isomerian ja stereoisomerian muoto, jolla kuvataan atomien tai atomiryhmien suuntautumista molekyylissä. "Cis"-"trans"-isomeriaa esiintyy kaksoissidoksellisilla (alkeeneilla) ja syklisillä (rengasrakenteisilla) yhdisteillä.


title: Cis-trans-isomeria

text: Orgaanisten molekyylien C–C-kaksoissidos ei salli vapaata kiertymistä sidosakselin ympäri. Kaksoissidoksen muodostaviin hiiliin liittyvät atomit tai atomiryhmät joutuvat siten eri asemaan toisiinsa ja kaksoissidokseen nähden. Jos molemmissa kaksoissidoksen muodostamissa hiilissä on kiinnittyneenä jokin muu atomi tai atomiryhmä kuin vety, voivat ne sijaita kaksoissidokseen nähden samalla puolella ("cis"-isomeeri) tai eri puolilla ("trans"-isomeeri). Tätä isomerian lajia kutsutaan "cis"-"trans"-isomeriaksi. Kun substituentteja on enemmän kuin kaksi, käytetään "E","Z"-nimeämistapaa (E,Z-isomeria). Rengasrakenteisilla yhdisteillä cis-isomeerissä substituentit ovat samalla puolella renkaan muodostamaa tasoa ja trans-isomeerissä eri puolilla.


title: Cis-trans-isomeria

text: Kaksoissidoksissa "cis"- ja "trans"-asemista "trans"-konfiguraatio on termodynaamisesti stabiilimpi, toisin sanoen jos sidos saisi vapaasti kiertyä, se asettuisi suurimmaksi osaksi "trans"-muotoon, korkeamman energian "cis"-muodon jäädessä pienemmälle osuudelle. Kiertymiselle on kuitenkin oltava mekanismi; se ei tapahdu itsestään. Sidos voi kiertyä esimerkiksi sivureaktiona nikkelikatalyytin vaikutuksesta "cis"-rasvahappoja hydrattaessa, jolloin syntyy sivutuotteena transrasvoja. Toinen "cis"-"trans"-isomeereja tasapainottava reaktiotyyppi on valon aiheuttama kaksoissidoksen hajoaminen kahden radikaalikeskuksen väliseksi yksinkertaiseksi sidokseksi, joka voi kiertyä ja palata kaksoissidostilaan "trans"-muodossa. Esimerkiksi retinaali on silmän hämäränäkösolujen rodopsiinipigmentin aktiivinen osa, joka isomeroituu "cis"-muodosta "trans"-muotoon, kun valo osuu siihen. "Trans"-retinaali ei enää sovi rodopsiinireseptoriin ja irtoaa, mikä käynnistää hermoimpulssin lähettämiseen johtavan tapahtumaketjun.


title: Cis-trans-isomeria

text: Termodynaaminen stabiilius ei kuitenkaan tarkoita, että "trans"-muoto olisi välttämättä suosituin kaikissa reaktioissa. Esimerkkinä on prosessi, jossa "trans"-muoto absorboi valoa paremmin kuin "cis"-muoto, ja valon vaikutuksesta kaksoissidos hajoaa yksinkertaiseksi sidokseksi radikaalireaktiolla, kiertyy "cis"-muotoon ja sitoutuu uudelleen kaksoissidokseksi. Prosessia voi käyttää preparatiivisesti.


title: Cis-trans-isomeria

text: Riippuu yhdisteestä, miten "cis"-"trans"-isomeria tarkalleen vaikuttaa aineen ominaisuuksiin. 2-penteenin isomeerien kiehumispiste eroaa vain yhdellä asteella, kun taas fumaarihappo ("trans"-muoto) ja maleiinihappo ("cis"-muoto) ovat niin erilaisia ominaisuuksiltaan, ettei niitä alun perin edes tunnistettu lähes samanlaisiksi aineiksi.


title: Cis-trans-isomeria

text: Avaruudellista isomeriaa kutsutaan myös diastereomeriaksi, jossa "syn" tarkoittaa ”samalla puolella” ("cis") ja "anti" ”eri puolella” ("trans"). Eri diastereomeerit reagoivat monessa tapauksessa eri tavalla, erityisesti jos isomeria on renkaassa. Atomien ja sidosten väliset kulmat vaikuttavat suoraan siihen, miten sidosten orbitaalit sijaitsevat avaruudessa ja siten myös miten ne reagoivat. Esimerkiksi eliminaatioreaktioissa, joissa muodostuu kaksoissidos, poistuvien atomien on oltava samassa linjassa. Tämä onnistuu, jos ne ovat "anti"-muodossa eli vastakkaisilla puolilla, muttei silloin, jos ne ovat "syn"-muodossa eli samalla puolella. Sama pätee myös epoksidien muodostumiseen kloorialkoholeista, joka on S2-reaktio: "trans"-2-klorosykloheksanoli muodostaa epoksidin, "cis"-2-klorosykloheksanoli ei. Jotta epoksidi muodostuisi, alkoholin hapen on päästävä C–Cl-sidoksen taakse, mikä ei onnistu "cis"-muodolta missään konformaatiossa.


title: Rintamäkeläiset

text: Rintamäkeläiset on suomalainen sarjanäytelmä. Maaseudulle sijoittuvan aikalaisdraaman tuotti TV2 Teatteritoimitus ja se ensiesitettiin vuosina 1972–1978. Muodoltaan jatkuvajuonisen sarjan käsikirjoitti Reino Lahtinen. Ohjaajina toimivat Veijo Pasanen ja Pertti Nättilä. DVD-kokoelmana "Rintamäkeläiset" julkaistiin 2013. Aluksi sarjaa esitettiin mustavalkoisena, väriin sarja siirtyi vuonna 1974.


title: Rintamäkeläiset

text: "Rintamäkeläiset" kertoo kahden pientilallisperheen, Rintamäkien ja Honkosten, elämästä aikana, jolloin heidän elinkeinonsa kannattavuus on vaakalaudalla. 1970-luvun Suomen puoluepolitisoitunut ajanhenki näkyy vahvasti "Rintamäkeläisten" tematiikassa.


title: Rintamäkeläiset

text: "Rintamäkeläisten" tuotantohenkilöstö oli suurelta osin sama kuin 1960-luvun suosikkisarjassa "Heikki ja Kaija". Ohjaaja Pertti Nättilä työskenteli Yleisradio TV2:ssa ajanviete- sekä lasten- ja nuortenohjelmien toimituspäällikkönä 1960- ja 1970-luvuilla. Hän teki kumpaistakin televisiosarjaa varsinaisen toimensa ohessa. Molempien sarjojen näyttelijät koottiin Tampereen Työväen Teatterin ammattinäyttelijöistä, ja he tekivät televisiotyönsä enimmäkseen vapaa-ajallaan ikään kuin harrastuksena. "Rintamäkeläisten" tarinan kehitti kirjailija Reino Lahtinen Nättilän idean pohjalta. Alun perin Nättilän aikeena oli saada sarjansa näyttelijäksi ja henkilöohjaajaksi Vili Auvinen, joka kuitenkin kieltäytyi. Auviselle suunnitellun tehtävän otti vastaan Veijo Pasanen.


title: Rintamäkeläiset

text: Sarjanäytelmän ytimessä ovat pientilalliset Antti ja Leena Rintamäki sekä heidän naapurinsa Honkoset. Antti Rintamäki on noin 50-vuotias toisen maailmansodan veteraani. Kiivasluontoinen ja jääräpäinen Antti on jossain määrin viinaanmenevä, ja palaa reissuiltaan usein pienessä huppelissa. Hänen alkoholinkäyttönsä ei muodostu kuitenkaan ongelmaksi. Leena Rintamäki on Anttia muutaman vuoden vanhempi. Luonteeltaan Leena on "itsenäinen", jopa "itsepäinen". Perheessä on kolme lasta, joista Elina ja kuopus Aarne ovat pariskunnan yhteisiä. Katraan vanhin on Leenan tytär Sirkka-Liisa, joka syntyi Leenan nuoruuden rakkaudesta. Hän on keskeinen hahmo sarjan mustavalkoisissa alkupään jaksoissa, mutta jää sittemmin kokonaan pois.


title: Rintamäkeläiset

text: Veikko ja Helmi Honkonen asuvat Rintamäkien naapurissa. Heillä on yksi tytär, Eeva. Veikko on niin ikään toisen maailmansodan veteraani, Antin rintamakaveri. Luonteeltaan hän on sovitteleva ja ottaa asiat rauhallisesti. Veikko on siirtokarjalainen, Haljalan rakentamana hänessä korostuu karjalaisia "heimopiirteitä"; hän on "lupsakka velmuilijatyyppi". Helmi on juoruiluun taipuvainen, sarjan alussa nelikymppinen nainen. Hän ajautuu usein riitaan Antin kanssa.


title: Rintamäkeläiset

text: Antti ja Leena Rintamäen kuvitteellinen maatila sijaitsee Hämeen ja Satakunnan rajamailla taantuvassa, rakennemuutoksen kourissa kamppailevassa kylässä, jonka valtapuolueita ovat Kepu ja demarit. Tilan pinta-ala on 28 ha, josta peltoa on 5 ha. Rintamäellä on sähkö ja viemäri, mutta ei juoksevaa vettä eikä sisävessaa. Keittiötä kutsutaan tuvaksi ja sen nurkassa on suurikokoinen radiovastaanotin. Sähköliettä ei ole, vaan ruoka laitetaan puuliedellä. Olohuonetta kutsutaan kammariksi, ja sen erääseen nurkkaan on viistosti sijoitettu kuvaputkitelevisiovastaanotin. Olohuoneessa on punatiilinen takka sekä tyypillinen sohvan ja kahden nojatuolin muodostama seurusteluryhmä. Myös makuuhuoneita kutsutaan kammareiksi. Sarjan ja sen myötä 1970-luvun edetessä Rintamäelle rakennetaan puuttuva perusvarustus.


title: Rintamäkeläiset

text: Sekä Rintamäen että Honkosten maatilat ovat saaneet alkunsa toisen maailmansodan aikaisesta pika-asutuslaista. Kumpikin tila on lohkaistu maanhankintalain nojalla kylän mahtitilasta, Kourannevasta, joka puolestaan on päätynyt Niemen isännän omistukseen.


title: Rintamäkeläiset

text: "Rintamäkeläiset" tapahtuu suurelta osin Rintamäen tuvassa, sarjan edetessä Honkosten tuvasta tulee toinen keskeinen tapahtumapaikka. Etenkin sarjanäytelmän alussa ulkokohtauksia on vähän; sarjan edetessä niiden osuus hieman lisääntyy. Toiminnan sijaan juonen runkona on dialogi: henkilöt istuvat tyypillisesti kahvipöydässä ja keskustelevat milloin politiikasta, milloin perintöasioista ja ihmissuhteista. Toistuva aihe on myös toinen maailmansota, josta on kulunut kolmisenkymmentä vuotta. Antin ja Veikon sotajutut perustuvat pitkälti käsikirjoittaja Lahtisen omiin sotakokemuksiin.


title: Rintamäkeläiset

text: Keskusteluista kehittyy useimmiten riidanpoikanen. Perintöasioita mutkistaa Sirkka-Liisan asema Leenan muttei Antin rintaperillisenä. Halki sarjanäytelmän kantavana juonena on Rintamäkien ja Honkosten toive yhdistää pientilansa yhdeksi taloudellisesti kannattavaksi maatilaksi, jota isännöisi Aarne Rintamäki vaimonaan Eeva Honkonen. Tätä juonilinjaa seurataan etenkin "Rintamäkeläisten" alku- ja loppupään jaksoissa. Puolenvälin jaksoissa Rintamäkien ja Honkosten perilliset loistavat poissaolollaan. 1970-luvun ylipolitisoituminen näkyy: Antti on vennamolainen, Veikko on demari ja sivuhenkilöissä on kommunisteja, kokoomuslaisia sekä kepulaisia.


title: Rintamäkeläiset

text: "Rintamäkeläisissä" on myös komediallisia aineksia, etenkin sarjan puolenvälin jaksoissa, joissa Rintamäen ja Honkosten maatilojen jatkoon liittyvä tarinalinja jää taustalle.


title: Rintamäkeläiset

text: "Rintamäkeläisissä" ei ole taustamusiikkia eikä tehostettua äänimaisemaa. Sarjan tunnusmelodian sävelsi Paavo Raninen ja se on soitettu Hammond-uruilla voimakasta vibratoa käyttäen. Raninen nimesi sävellyksensä "Pienviljelijän masurkaksi". Turkulaisyhtye Nylon 66'ers levytti melodiasta oman versionsa "The Breasthillers".


title: Rintamäkeläiset

text: "Rintamäkeläiset" on eräs 1970-luvun suomalaisista menestyssarjoista. Toukokuussa 1975 sen katsojaluku oli noin 900 000. Jukka Kajava (Helsingin Sanomat) kirjoitti ensimmäisestä jaksosta seuraavasti: "Jatkosta kun en vielä mitään tiedä, voin vain todeta ettei sarjan alku paljon luvannut, mutta tuskin muodostuu esteeksikään etäännyttäessä ikäteatterilta haiskahtavan kulissikomedian ahtaasta elinpiiristä." Tapani Uusiniitty (Aamulehti) kirjoitti: "Silti tämä kakkosen uusi sarjanäytelmä, jonka tv-ohjaus on Pertti Nättilän, on ihmisläheisenä käyttönäytelmänä huomattavasti edellä esimerkiksi Naapurilähiötä, jossa elämä on juuttunut paikoilleen, tai Hanskin, jossa ei ole asiaa edes siteeksi eikä asiallisuutta senkään vertaa, mutta johon silti haalitaan esittäjiä ruudun täydeltä."


title: Rintamäkeläiset

text: Rintamäkeläisiä on parodioitu Vintiöissä nimellä "Linnamäkeläiset" sekä Ruonansuu & Petelius Co. -ohjelmassa nimellä "Persmäkeläiset".


title: Triviaaliavaruus

text: Triviaaliavaruus on vektoriavaruus, jonka kaikki kantavektorit ovat nollia. Kaikki ei-triviaalit vektoriavaruudet sisältävät aina vähintään kaksi aliavaruutta, eli itsensä ja triviaaliavaruuden. Esimerkiksi avaruuden formula_1 yksi aliavaruus on triviaaliavaruus {(0, 0, 0)}.


title: E,Z-isomeria

text: "E","Z"-isomeria tai -nimeämistapa on orgaanisessa kemiassa geometrisen isomerian muoto, jota käytetään kaksoissidoksia sisältävistä orgaanisista yhdisteistä (alkeeneista) silloin, kun yhdisteen rakenteen kuvaamiseen ei voida käyttää "cis"-"trans"–nimeämistapaa. "E","Z"-isomeriaa esiintyy alkeeneilla silloin, kun kaksoissidoksen hiiliin on liittynyt kolme tai neljä erilaista atomia tai atomiryhmää (jotka eivät ole vetyatomeja). Tällöin käytetään "E","Z"-nimeämistapaa, joka määräytyy Cahn–Ingold–Prelog-prioriteettisääntöjen avulla eli kaksoissidokseen kiinnittyvien atomien tai substituenttien prioriteettijärjestyksen perusteella. Atomien prioriteettijärjestys määräytyy atomipainojen (järjestysluvun eli atomiluvun) mukaan. Jos painavimmat atomit (substituentit) ovat samalla puolella kaksoissidosta, on kysymyksessä "Z"-konfiguraatio ( ’yhdessä’), eri puolilla taas "E"-konfiguraatio ( ’vastakkain’).


title: E,Z-isomeria

text: "E" ja "Z" eivät ole synonyymejä nimityksien "cis" ja "trans" kanssa. Jos renkaassa on kaksoissidos, sitä sanotaan tavallisesti "cis"-sidokseksi (yhdellä puolella), mutta jos sidoksessa on kiinni rengasta raskaampi substituentti, kyseessä onkin "E"-sidos (vastakkain).


title: Erik Adolf von Willebrand

text: Erik Adolf von Willebrand (1. helmikuuta 1870, Vaasa — 12. syyskuuta 1949, Pernaja) oli Helsingin yliopistossa työskennellyt professori ja hänen mukaansa nimetyn verenvuototaudin, von Willebrandin taudin, löytäjä.


title: Ganges

text: Ganges (sanskritiksi: गङ्गा, hindiksi: गंगा, urduksi: گنگا Ganga, bengaliksi: গঙ্গা Gônga) on suuri joki, jonka pääuoma virtaa Intiassa ja Bangladeshissa, sivujoet myös Kiinassa ja Nepalissa. Se on 2 510 kilometriä pitkä. Joki saa alkunsa Himalajalta, Gangotrijäätikön sulamisvesistä. Alakanandajoen yhdyttyä siihen se virtaa Pohjois-Intian tasangoille. Bangladeshissa Ganges ja Brahmaputra yhdistyvät muodostaen yhden maailman suurimmista suistoalueista ennen laskemistaan Bengalinlahteen.


title: Ganges

text: Indus- ja Gangesjoen alue on hedelmällistä Indo-Gangesin tasankoa.


title: Ganges

text: Gangesin tasanko on pääosin erittäin hedelmällistä maata, mikä on luonut jo varhain edellytykset kaupungistumiselle ja väestönkasvulle. Nykyään noin kymmenen prosenttia maailman ihmisistä on riippuvaisia Gangesin vedestä. Ganges on kuitenkin pahoin saastunut, ja juoma- ja kasteluveden saaminen on haastavaa. Alue on myös herkkä luonnonkatastrofeille. Metsien hakkuun takia monsuunisateet aiheuttavat usein tuhoisia tulvia, kuten heinä-elokuussa 2007. Pahiten tulvat koettelevat Gangesin-Brahmaputran laajaa (83 000 km²) suistoaluetta. Myös trooppiset hirmumyrskyt saavat aikaan valtavia tuhoja osuessaan alueelle, kuten vuonna 1991, jolloin arviolta 138 000 ihmistä kuoli myrskyn seurauksena.


title: Ganges

text: Joen yläjuoksulla vuoristossa on 3 600 metristä alaspäin vuoristometsää. Gangesin laaksoon tultaessa metsät vähenevät raivattujen riisipeltojen tieltä. Gangesjoen suistossa Bengalinlahden rannikolla on tiheitä mangrovemetsiä, joissa elää muun muassa bengalintiikeri eli intiantiikeri. Joessa esiintyy kahta jokivalaslajia, krokotiilejä ja gaviaaleja, joita ei tavata missään muualla.


title: Ganges

text: Ganges on hinduille pyhä joki. Sen uskotaan tulevan taivaasta ja voivan siten pestä pois synnit, jos siinä kylpee. Merkittävin pyhiinvaelluskohde on Shivan pyhä kaupunki Varanasi (ent. Benares), jonne tullaan erityisesti viimeiselle pyhiinvaellukselle ennen kuolemaa, sillä Varanasissa kuolemisen katsotaan olevan oikotie taivaaseen. Samasta syystä monet haluavat tuhkansa ripoteltavan jokeen.


title: Microsoft Works

text: Microsoft Works on Microsoftin kehittämä toimisto-ohjelmistopaketti, joka on tarkoitettu kevyemmäksi ja halvemmaksi vaihtoehdoksi Microsoft Officelle. Uusin versio Works 9 sisältää muun muassa tekstinkäsittely-, taulukkolaskenta-, tietokanta-, kalenteri- ja sähköpostiohjelmat. Works Suite 2006 sisältää lisäksi Microsoft Word 2002 -tekstinkäsittelyohjelman ja muita lisäohjelmia.


title: Additioreaktio

text: Additio- eli liittymisreaktio on kemiallinen reaktio, jossa molekyyliin liittyy atomi tai atomiryhmä. Se on tyypillinen yhdisteille, joissa on tyydyttymätön sidos (kaksois- tai kolmoissidos). Reaktiossa kaksi reagenssia liittyy yhteen tuottaen yhden (yleensä tyydyttyneen) lopputuotteen. Esimerkiksi kun propeeniin (tyydyttymätön) liitetään vetybromidia, saadaan tuotteeksi 2-bromipropaania (tyydyttynyt).


Additioreaktio


title: Additioreaktio

text: Additioreaktio noudattaa Markovnikovin sääntöä eli tässä vety liittyy reaktiossa hiileen, johon on jo ennestään liittynyt enemmän vetyä.


title: Additioreaktio

text: Additioreaktio on eliminaatioreaktion käänteisreaktio. Esimerkiksi alkeenin hydrataatio (veden liittäminen) alkoholiksi on additioreaktio ja vastavasti sen käänteisreaktio dehydraatio (veden poistaminen) on eliminaatioreaktio.


title: Additioreaktio

text: Polaarisia additioreaktioita on kahta päätyyppiä: elektrofiilinen additio ja nukleofiilinen additio. Myös ei-polaarista additioreaktiota tunnetaan. Ne voivat olla vapaiden radikaalien additioreaktioita tai sykloadditioita. Additioreaktioita ovat myös monet polymerointireaktiot, jolloin niitä kutsutaan additiopolymerointireaktioiksi.


title: Treat Williams

text: Richard Treat Williams (s. 1. joulukuuta 1951 Rowayton, Connecticut) on yhdysvaltalainen näyttelijä, joka valmistui Franklin and Marshall Collegesta. Hänet tunnetaan hyvin muun muassa "Everwood"-televisiosarjan Andy Brownina. Muita Williamsin tunnettuja rooleja ovat elokuvissa "Mustanaamio", "Deep Rising – uhka syvyyksistä" ja "Suuri gangsterisota".


title: Treat Williams

text: Treat syntyi Rowaytonissa, Connecticutissa. Hänen isänsä oli Richard Norman Williams ja äiti Marion Williams. Treat valmistui Kentin koulusta Connecticutista ja myöhemmin Franklin and Marshall Collegesta.


title: Treat Williams

text: Williams sai paljon huomiota roolillaan Milos Formanin elokuvasta "Hair" vuonna 1979. Tämä elokuva perustui Broadway-musikaaliin. Sen jälkeen hän on esiintynyt yli seitsemässäkymmenessä elokuvassa ja televisiosarjassa, muun muassa "1941 – Anteeksi, missä on Hollywood?" (1979), "Suuri gangsterisota" (1984), "Dead Heat" (1988) sekä "Deep Rising – uhka syvyyksistä" (1998). Williamsista tuli yksi 1980-luvun suurimpia tähtiä ja hän on yhä yksi aktiivisimpia näyttelijöitä. Vuosina 2002–2006 hän näytteli tohtori Andy Brownia "Everwood"-televisiosarjassa, ja Williams on voittanut roolista kaksi SAG-palkintoa.


title: Treat Williams

text: Williams sai Golden Globe-ehdokkuuden roolistaan "Hairissa". Hän sai toisen Golden Globe -ehdokkuutensa elokuvasta "Vallan terällä" ja vielä kolmannen Golden Globe -ehdokkuuden elokuvasta "Viettelysten vaunu". Vuonna 1996 hän sai parhaan näyttelijän ehdokkuuden roolistaan elokuvassa "The Late Shift". Williams on myös toiminut ohjaajana, voittaen kaksi filmifestivaalipalkintoa ohjaamalla elokuvan "Texans".


title: Treat Williams

text: Williams on esiintynyt lukuisissa Broadway-esityksissä, kuten "Grease", "Over Here!", "Once in a Lifetime", "Pirates of Penzance" sekä "Love Letters". Ei-broadway-musiikaaleissa hän on esiintynyt muun muassa "Oleanna", "Oh, hell" , "Some Men Need Help" sekä "Maybe I’m Doing It Wrong". Hän on myös voittanut draama-palkinnon roolistaan Broadway-näytöksessä "Follies".


title: Treat Williams

text: Williams asuu vaimonsa ja kahden lapsensa kanssa New Yorkissa. Hänellä on talo myös Utahissa, jossa "Everwood" kuvattiin.


title: Karbonaattimineraali

text: Karbonaattimineraalit ovat mineraaleja, jotka koostuvat metalleista ja karbonaatti-ionista CO. Karbonaattimineraalit ovat varsin pehmeitä.


title: Eliminaatioreaktio

text: Eliminaatio- eli eliminointireaktiossa, joka on additioreaktion käänteisreaktio, lähtöaineesta syntyy pienimolekyylisen yhdisteen lohjetessa tyydyttymätön yhdiste, yleensä alkeeni tai rengasrakenteinen yhdiste, joka voi olla myös tyydyttynyt. Lohkeavana yhdisteenä on usein vesi, vety, vetyhalidi jne.


title: Eliminaatioreaktio

text: Eliminaatioreaktiota, johon liittyy vesimolekyylin (HO) ) lohkeaminen, kutsutaan dehydraatioksi. Esimerkiksi kuumennettaessa alkoholia rikki- tai fosforihapon kanssa, reaktiossa lohkeaa vettä ja lopputuotteena saadaan alkeenia.


title: Eliminaatioreaktio

text: Alkeeneja voidaan myös syntetisoida lohkaisemalla vetyhalidia alkyylihalideista vahvan emäksen avulla. Esimerkikisi lohkaisemalla kloorietaanista HCl:a vahvan emäksen läsnä ollessa, saadaan eteeniä.


Eliminaatioreaktio


title: Eliminaatioreaktio

text: Nukleofiilisten substituutioiden tavoin eliminaatioreaktioiden reaktiomekanismit voidaan jakaa ensimmäisen ja toisen kertaluvun reaktioihin. Ensimmäisen kertaluvun eliminaatioreaktion eli E1-reaktion reaktionopeus riippuu ainoastaan elektrofiilin, esimerkiksi alkyylihalogenidin, konsentraatiosta, eikä emäksen konsentraatio vaikuta reaktio nopeuteen. Reaktio on mekanismiltaan kaksivaiheinen, jossa ensin elektrofiilista irtoaa lähtevä ryhmä, jolloin muodostuu välituotteena tasomainen karbokationi. Tämä karbokationi vastaanottaa protonin positiivisesti varautuneen hiilen viereiseltä hiileltä ja näiden hiilien välille muodostuu kaksoissidos. E1-reaktio tapahtuu parhaiten tertiäärisille alkyylihalogenideille, huonommin sekundäärisille alkyylihalogenideille ja primäärisille alkyylihalogenideille ei lainkaan, johtuen karbokationivälituotteen stabiilisuuseroista. Reaktiota edistää poolisten liuottimien käyttö.


title: Eliminaatioreaktio

text: Toisen kertaluvun eliminaatioreaktio eli E2-reaktiossa reaktionopeus on riippuvainen sekä elektrofiilin, että käytetyn emäksen konsentraatiosta. Reaktio tapahtuu parhaiten primäärisille elektrofiileille ja huonoiten tertiäärisille. Reaktion mekanismissa protonin eliminoituminen ja lähtevän ryhmän irtoaminen tapahtuvat samanaikaisesti ja vaatimuksena on, että protonien ja lähtevän ryhmän sidosten tulee olla samassa tasossa eli antiperiplanaarisia. E2-reaktio on stereospesifinen.


title: Trehaloosi

text: Trehaloosi eli sienisokeri on sienissä ja joissakin hyönteisissä esiintyvä kahdesta glukoosiyksiköstä koostuva disakkaridi eli kahden sokerin muodostama molekyyli.


title: Trehaloosi

text: Ihmisen ruoansulatuselimistössä trehalaasientsyymi pilkkoo trehaloosimolekyylin kahdeksi glukoosimolekyyliksi. Entsyymin puutteen aiheuttama trehaloosi-intoleranssi on vatsavaivoja aiheuttava synnynnäinen ominaisuus.


title: Trehaloosi

text: Trehaloosi on osmolyytti eli pitää yllä solujen vesitasapainoa. Monet kasvit ja hiivat tuottavat trehaloosia joutuessaan kuivumisen tai kylmettymisen vaaraan, ja kestävät näin vaikeita olosuhteita. Siirtogeenitekniikalla etsitään menetelmiä trehaloosin tuottamiseksi kasviksissa, jotta näille kehittyisi suoja nahistumista vastaan.


title: Trehaloosi

text: EU hyväksyi 2001 trehaloosin uuselintarvikkeeksi. Trehaloosi imeytyy hitaasti ja sopii käytettäväksi painonhallinta- ja urheiluelintarvikkeissa. Makeutusasteeltaan trehaloosi on noin puolet sakkaroosista.


title: Trehaloosi

text: Ruokavalion trehaloosi-pitoisuudella on todetty yhteys C.difficile -bakteerin aiheuttamiin suolistotulehduksiin.


title: Emily VanCamp

text: Emily Irene VanCamp (s. 12. toukokuuta 1986 Port Perry, Ontario, Kanada) on kanadalainen näyttelijä. Hänet tunnetaan parhaiten rooleistaan televisiosarjoissa "Everwood", "Perhesiteet" ja "Kosto". VanCamp on näyttelee myös Sharon Carteria Marvelin elokuvissa "" ja "". Hän on kotoisin Kanadan Port Perrystä, mutta muutti Los Angelesiin vuonna 2002. VanCamp on kihloissa vastanäyttelijänsä (sarjasta "Kosto") Josh Bowmanin kanssa.


title: Toisiintuminen

text: Toisiintuminen tarkoittaa orgaanista reaktiota, joissa lähtöaineen hiilirunko muuttuu toiseksi isomeerikseen, ja atomiryhmä siirtyy molekyylissä sitoutumispaikasta toiseen. Mekanistisesti toisiintumisreaktiot voivat olla erilaisia esimerkiksi nukleofiilinen, elektrofiilinen, protofiilinen tai perisyklinen. Alkeenien metateesia voidaan myös kutsua toisiintumiseksi.


title: Toisiintuminen

text: Karbokationimuodon kautta kulkeva toisiintuminen on eräs reaktiotyyppi. Yksinkertainen esimerkki on "cis"-2-buteenin toisiintuminen "trans"-2-buteeniksi hapon katalysoimana. Reaktio kulkee niin, että "cis"-kaksoissidos reagoi protonin kanssa, jolloin muodostuu karbokationi (HC-CH-CH-CH). Koska siinä ei ole kaksoissidosta, sidos C-C voi pyöriä. Buteeni muodostuu uudelleen niin, että karbokationista irtoaa protoni, jolloin kaksoissidos muodostuu uudelleen (HC-CH=CH-CH).


title: Toisiintuminen

text: Myös alkyyliryhmät voivat liikkua. Ns. pinakolireaktio, jossa metyyliryhmä liikkuu, on tyypillinen esimerkki. Pinakoli on alkoholi, joka muistuttaa etyleeniglykolia, paitsi että molemmissa hiilissä on lisäksi kaksi metyyliryhmää (MeC(OH)-C(OH)Me). Kun toinen hydroksyyliryhmä protonoituu ja poistuu vetenä, muodostuu karbokationi. Se reagoi eteenpäin niin, että viereisen hiilen metyyli siirtyy sen kohdalle, jolloin viereinen hiili muuttuu karbokationiksi (MeC(OH)-CMe). Samassa hiilessä on kuitenkin hydroksyyliryhmä, joten muodostuu C=O -sidos: C-OH → C=OH. Protoni irtoaa ja tuotteena on ketoni (MeC(=O)-CMe).


title: Toisiintuminen

text: Hyvin tunnettuja toisiintumisreaktioita ovat muun muassa perisykliset Claisen- ja Cope-toisiintumiset ja Beckmann-toisiintuminen.


title: Windows Mail

text: Windows Mail on Microsoftin kehittämä, yksityiskäyttöön tarkoitettu sähköpostin ja uutisryhmien lukuohjelma. Se toimitetaan Windows Vistan mukana. Windows Mail tunnettiin aikaisemmin nimellä Outlook Express, joka toimitettiin Windows 98:n, 2000:n, Me:n ja XP:n mukana.


title: Windows Mail

text: Windows Mail uudisti merkittävästi Outlook Express -ohjelmaa lisäämällä siihen muun muassa nopeamman sähköpostin haun, phishing-suodattimet ja roskapostisuodattimet. Toisaalta myös joitakin ominaisuuksia poistettiin, kuten esimerkiksi pikaviestien lähettäminen.


title: Reaktiomekanismi

text: Reaktiomekanismi on yksityiskohtainen kuvaus tavasta, jolla kemiallinen reaktio tapahtuu. Reaktiomekanismista selviää reaktion eri vaiheet, funktionaalisissa ryhmissä tapahtuvat elektronien siirtymiset, sidosten avautumiset, katkeamiset ja syntymiset, välituotteet sekä lopputuotteet.


title: Reaktiomekanismi

text: Reaktiossa elektronien siirtyminen johtaa sidoksen katkeamiseen tai syntymiseen. Sidos katkeaa homolyyttisesti (radikaali-mekanismi), kun sidoselektronit siirtyvät kummallekin sidosatomille (syntyy radikaaleja), ja heterolyyttisesti (polaarinen mekanismi), kun sidoselektronit jäävät toiselle sidosatomille, jolloin atomit varautuvat sähköisesti (muodostuu anioni ja kationi).


title: Reaktiomekanismi

text: Jos kumpikin atomi luovuttaa elektronin elektroniparia varten, sidos syntyy homogeenisesti ja heterogeenisesti, kun elektronit tulevat vain toiselta sidosatomilta.


title: Yorkshire

text: Yorkshire on alue ja entinen kreivikunta Englannin pohjoisosassa, Yorkin kaupungin ympärillä. Se on noin 15 000 km:n pinta-alallaan suurin maan historiallisista kreivikunnista. Alueella on nykyisin noin viisi miljoonaa asukasta, ja se on jaettu yhdeksään kreivikuntaan tai muuhun aluehallintoyksikköön. Tärkeimmät kaupungit nyky-Yorkshiressä ovat Sheffield, Leeds, Kingston upon Hull, York ja Middlesbrough.


title: Yorkshire

text: Yorkshiren kreivikunta muodostettiin 1000-luvulla entisen tanskalaisten ja norjalaisten hallitseman Jorvikin kuningaskunnan paikalle. Kreivikunta jaettiin ’kolmasosiin’ (englanniksi "riding", muinaisnorjan sanasta "þriðing"), jotka toimivat paikallishallinnon perusyksikköinä vuoteen 1888 saakka. Vuoden 1974 aluehallintouudistuksen yhteydessä Yorkshire jaettiin viiteen kreivikuntaan, joista kaksi on sittemmin hajotettu pienempiin osiin.


title: Yorkshire

text: Nykyään Yorkshiren alueella sijaitsevat seuraavat kreivikunnat:


title: Yorkshire

text: Yorkshiren tunnetuin symboli on Yorkin hallitsijasuvun valkoinen ruusu. Kreivikunta on myös tunnettu ruoasta nimeltä "Yorkshire Pudding". Se on pannukakun tai kohokkaan tapainen suolainen leivonnainen, joka nautitaan yleensä sunnuntaipäivällisellä yhtenä paahtopaistin lisukkeena kastikkeen ja vihannesten kera.


title: Yorkshire

text: Yorkshiren päivää vietetään vuosittain 1. elokuuta.


title: Yorkshire

text: Kirjailija James Herriotin omaelämäkerralliset romaanit kuten "Kaikenkarvaiset ystäväni" (1974) ja "Luojanluomat ystäväni" (1975) tapahtuvat Yorkshiressa.


title: Yorkshire

text: Yorkshireen sijoittuu ja siellä on kuvattu useita brittiläisiä televisiosarjoja. Tunnetuimpia näistä ovat komediasarja "Vielä virtaa", draamasarja "Sydämen asialla" sekä saippuasarjat "Emmerdale" ja "Downton Abbey". Muita Yorkshireen sijoittuvia televisiosarjoja ovat olleet muiden muassa "Kaikenkarvaiset ystäväni", "Kyläsairaala", "Sydän paikallaan" ja "Yorkshiren etsivät".


title: Yorkshire

text: Yorkshireen sijoittuvia elokuvia ovat muun muassa "Tilaa huipulla" (1959), "Miehen hinta" (1963), "Housut pois!" (1997) ja "Kalenteritytöt" (2003).


title: Polaarinen reaktio

text: Polaarisessa reaktiossa funktionaalisen ryhmän nukleofiilinen (negatiivisesti varautunut) osa liittyy kahden elektroninsa avulla reagenssin positiivisesti varautuneeseen atomiin ja elektrofiilinen osa taas reagenssin negatiivisesti varautuneeseen atomiin. Koska sidoselektronit tulevat vain toiselta atomilta, sidos syntyy heterogeenisesti.


title: Polaarinen reaktio

text: Polaarinen reaktio on tyypillinen yhdisteille, joissa varaukset ovat jakautuneet epätasaisesti. Funktionaalinen ryhmä polaroituu ts. sen elektronegatiiviset atomit varautuvat negatiivisesti ja elektropositiiviset positiivisesti. Elektronegatiivinen alkuaine, kuten happi, typpi tai halogeeni vetää sidoselektroneja puoleensa ja varautuu lievästi negatiivisesti, samalla kun hiiliatomi saa yhtä suuren positiivisen varauksen.


title: Polaarinen reaktio

text: Vastaavasti jos hiileen liittyy elektropositiivisempi alkuaine (esimerkiksi Mg, Li, Na, Pb), tämä varautuu lievästi positiiviseksi ja hiili lievästi negatiiviseksi. Esimerkiksi Grignardin reagenssissa (organometalliyhdiste) magnesium varautuu positiivisesti ja hiiliatomi lievästi negatiivisesti. Yhdisteen positiivisesti varautunutta osaa sanotaan elektrofiiliksi (elektronihakuiseksi) ja negatiivisesti varautunutta osaa nukleofiiliksi (ydinhakuiseksi).


title: West Yorkshire

text: West Yorkshire (suomeksi myös Länsi-Yorkshire) on kaupunkikreivikunta Englannin pohjoisosassa. Se sijaitsee perinteisen Yorkshiren kreivikunnan lounaisosassa. Kreivikunnan asukasluku vuonna 2003 oli 2 095 900.


title: West Yorkshire

text: West Yorkshiren pinta-ala on 2 029 km². Se kuuluu Yorkshire and the Humberin lääniin. Kreivikunnan, kuten Englannin muidenkin metropolikreivikuntien, valtuusto lakkautettiin vuonna 1986 ja suurin osa sen vallasta siirrettiin kunnille. Tällä hetkellä kreivikunnan tasolla toimivia julkishallinnon osia ovat julkinen liikenne ja hätäkeskuspalvelut.


title: Aktivointienergia

text: Aktivointi- eli aktivoitumis- eli aktivaatioenergia on kemiassa ja biologiassa se energia, joka tarvitaan käynnistämään kemiallinen reaktio. Aktivointienergiaa merkitään yleensä symbolilla E. Aktivointienergia on reaktion siirtymätilan energian ja lähtöaineiden energioiden summan erotus.


title: Aktivointienergia

text: Aktivoitumisenergialle voidaan antaa seuraava kvalitatiivinen tulkinta. Jotta reaktio tapahtuisi kahden pysyvän molekyylin (tai atomin) välillä, on niiden absorboitava tietty määrä energiaa, jotta vanhat sidokset voisivat avautua ja uudet muodostua. Tätä energiamäärää voidaan kutsua aktivoitumisenergiaksi. Vaikka reaktio olisi eksoterminen, on siihen tuotava aktivointienergian suuruinen energiamäärä, ennen kuin reaktio tapahtuu. Suuri aktivoitumisenergia voi estää muuten spontaanin reaktion tapahtumista nopeasti. ( Mortimer 1999)


title: Aktivointienergia

text: Reaktionopeusvakion k arvo riippuu lämpötilasta seuraavan yhtälön mukaisesti , jossa A on tutkittavalle reaktiolle ominainen vakio jota nimetään frekvenssitekijäksi, e on luonnollisen logaritmijärjestelmän kantaluku, E   on reaktion aktivointienergia (J/mol), R on yleinen kaasuvakio ja T on absoluuttinen lämpötila. Frekvenssitekijä sisältää muut reaktionopeuteen vaikuttavat tekijät, kuten molekyylien törmäystaajuuden ja geometriset vaatimukset törmäävien molekyylien asennolle toistensa suhteen. Yhtälön esitti ensimmäisenä Svante Arrhenius, jonka mukaan se on nimetty.  Arrheniuksen yhtälö on vain likimääräinen, mutta useissa tapauksissa riittävän tarkka arvioimaan reaktionopeutta. Yksivaiheiselle reaktiolle tekijä  edustaa niiden molekyylien osuutta, jotka saavuttavat onnistuneen reaktion tarvitseman aktivointienergian. Yhtälö pätee myös monivaiheisiin reaktioihin. (Laitinen 1982)


title: Aktivointienergia

text: Katalyytti on aine, joka lisää reaktion nopeutta, mutta jota ei kulu reaktiossa. Pienikin määrä katalyyttiä riittää nopeuttamaan reaktiota moninkertaisesti. On havaittu, että katalyytti pienentää sekä eteenpäin, että taaksepäin menevän yhtälön aktivointienergiaa. Lisäksi, koska se ei vaikuta vaikuta reaktion stoikiometriaan, katalyytillä ei ole vaikutusta kemiallisen tasapainon sijaintiin. (Mortimer 1999)


title: Yorkshire ja Humber

text: Yorkshire ja Humber () on yksi Englannin yhdeksästä hallintoalueesta. Se kattaa historiallisen Yorkshiren alueen sekä alueita Lincolnshirestä Humberjoen eteläpuolelta. Hallintoalueen pinta-ala on 15 420 km ja väkiluku oli vuoden 2011 väestönlaskennassa 5 284 000. Hallinnollisena pääkaupunkina toimii Leeds ja suurin kaupunki on Sheffield.


title: Markovnikovin sääntö

text: Markovnikovin säännön mukaan positiivisesti varautunut reagenssin osa (elektrofiili) liittyy kaksoissidoksen siihen atomiin, jossa on enemmän vetyä, ja negatiivinen reagenssin osa (nukleofiili) vuorostaan siihen hiiliatomiin, jossa on vähemmän vetyä. Tällainen reaktio on regioselektiivinen.


title: Markovnikovin sääntö

text: Esimerkiksi propeenin reagoidessa vetyhalidin kuten vetykloridin kanssa, syntyy vain 2-klooripropaania. 1-klooripropaania ei synny.


title: Markovnikovin sääntö

text: CH-CH=CH + HCl → CH-CHCl-CH


title: Markovnikovin sääntö

text: Alkeenien elektrofiiliset additioreaktiot tapahtuvat kahdessa vaiheessa. Ensin elektrofiili liittyy alkeenin kaksoissidoksen π-sidosorbitaaliin ja sen vuoksi kaksoissidos katkeaa. Alkeenista muodostuu siten karbokationi ja elektrofiilin luovuttanut lähtöaine jää anioniksi. Seuraavassa vaiheessa anioni jakaa elektroniparin karbokationille ja muodostaa sen kanssa σ-sidoksen. Markovnikovin sääntö perustuu karbokationin pysyvimmän muodon pienempään aktivoitumisenergiaan verrattuna vähemmän pysyviin muotoihin. Stabiilimpia karbokationeita ovat tertiääriset karbokationit, joissa positiivisesti varautuneeseen hiileen on sitoutunut kolme muuta hiilivetyryhmää.


title: Markovnikovin sääntö

text: Eniten subtituenttinen karbokationi on pysyvin osittain substituenttien induktiivisen vaikutuksen vuoksi. Usein varsin isot ja polarisoituvat substituentit ulottavat elektroniverhonsa paremmin karbokationin positiiviseen varaukseen kuin pieni vetyatomi. Osittain pysyvyys johtuu hyperkonjugaatiosta eli karbokationin vapaan p-orbitaalin ja alkyylisubstituentin hiilen ja vedyn välisen σ-sidosorbitaalin stabiloivasta vuorovaikutuksesta.


title: Markovnikovin sääntö

text: Koska formula_1 on pysyvämpi muoto kuin formula_2, syntyy propeenin ja vetybromidin reaktiosta lähes yksinomaan 2-bromipropaania.


title: Jogurtti

text: Jogurtti, rinn. jukurtti, myös "jugurtti", on maitotuote, jota valmistetaan maidosta hapattamalla käyttäen apuna maitohappobakteereja. Mitä tahansa maitoa voidaan käyttää jogurtin pohjana, mutta lehmänmaito on nykytuotannossa keskeisessä asemassa. Jogurtin geelimäinen rakenne johtuu laktoosin eli maitosokerin käymisestä maitohapoksi, jonka aiheuttama happamuus kokkaroittaa maitoproteiinin sakeaan muotoon. Jogurttia myydään usein maustettuna hedelmillä, marjoilla, vaniljalla tai suklaalla.


title: Jogurtti

text: Maidon käyttämisestä on eri kulttuureissa merkkejä jo 8 500 vuoden takaa. Sana "jogurtti" on peräisin turkin sanasta "yoğurt" (lausutaan ). Ennen 1900-luvun alkua jogurttia syötiin varsinkin Kaakkois-Euroopassa, Keski-Aasiassa, Lähi-idässä ja Intiassa. Myös Suomessa pienimuotoisen karjatalouden aikana talven varalle valmistettu säilyvä piimä muistutti jogurttia.


title: Jogurtti

text: Perinteisesti jogurttia on tehty haihduttamalla maitoa ensin kolmanneksen verran lämmittämällä sitä hiljaisella tulella, jolloin siitä tulee paksumpaa. Teollisiin jogurtteihin lisätään usein muunnettua tärkkelystä tai liivatetta samanlaisen paksuuden aikaansaamiseksi.


title: Jogurtti

text: Jogurtin kaltaisia valmisteita voidaan tehdä myös kasvimaidosta kuten kaura- tai soijamaidosta.


title: Karbokationi

text: Karbokationi on orgaaninen kationi, jossa on positiivisesti varautunut eli elektronivajaa hiiliatomi. Hiilen elektronirakenne voi olla sp-hybridisoitunut (kolmisidoksinen ja tasomainen), ja sen p-orbitaali on tyhjä. Karbokationissa hiili voi olla koordinoitunut myös viiteen muuhun atomiin tai atomiryhmään.


title: Karbokationi

text: Mitä enemmän karbokationissa on alkyyliryhmiä, sitä enemmän ne pystyvät luovuttamaan elektroneja positiiviselle hiiliatomille ja stabiloimaan karbokationin rakennetta. Siten tertiääriset karbokationit ovat kaikkein pysyvimpiä.


title: Karbokationi

text: Karbokationit ovat yleensä äärimmäisen emäsherkkiä, epävakaita ja reaktiivisia. Niinpä ne esiintyvät lähinnä reaktioiden välituotteina, joiden konsentraatio reaktioseoksessa on niin pieni, ettei niitä voida havaita suoraan reaktiosta. Riittävän vahvoja superhappoja käyttämällä on kuitenkin mahdollista tehdä karbokationeista niin vakaita, että ne voidaan havaita NMR:ssä, joten niistä on kuitenkin suoraa näyttöä.


title: Karbokationi

text:
Tärkein reaktiotyyppi, missä esiintyy karbokationivälituote, on SN (yksimolekyylinen eli ensimmäisen kertaluokan nukleofiilinen substituutioreaktio). Siinä lähtöaine hajoaa lähteväksi anioniksi ja karbokationiksi. Karbokationi kaappaa liuoksesta uuden anionin, jos se on nukleofiilisempi eli sitoutuu positiiviseen varaukseen vahvemmin kuin lähtevä anioni. Esimerkiksi kloori on hyvä lähtevä ryhmä, ja vesi on kohtalainen nukleofiili, joten veden kanssa organoklooriyhdiste muuttuu alkoholiksi ja suolahapoksi:
Syntyneen oksoniumin neutralointiin riittää hyvinkin heikko emäs, kuten kaliumkarbonaatti.


title: Karbokationi

text: Epävakaat karbokationit reagoivat yleensä itsensä kanssa, mitä kutsutaan toisiintumiseksi. Toisiintumisreaktiossa elektronivajaa hiili reagoi jonkin toisen molekyylin osan kanssa, mikä jatkuu, kunnes tuloksena on vakain eli tertiäärinen kationi.


title: English Football League

text: English Football League (EFL), suomeksi myös Englannin liiga on englantilainen jalkapalloliiga, joka koostuu kolmesta divisioonasta (Mestaruussarja, Ykkösliiga ja Kakkosliiga). Nämä sarjat muodostavat nykyään Englannin miesten jalkapallon sarjasysteemin toiseksi, kolmanneksi ja neljänneksi korkeimmat sarjatasot. Niiden yläpuolella on Valioliiga ja alapuolella konferenssitaso.


title: English Football League

text: Football Leagueen kuuluu 72 ammattilaisjalkapallojoukkuetta Englannista, joista kaksi (Swansea City ja Newport County) on walesilaisia. Liiga on maailman vanhin sarjamuotoinen jalkapallokilpailu, joka järjestää sarjojen lisäksi myös kaksi cup-muotoista kilpailua: Liigacupin ja Football League Trophyn.


title: English Football League

text: Football Leaguen perustivat 12 joukkuetta vuonna 1888, joka tekee siitä maailman vanhimman jalkapallosarjan. Ajan myötä osanottajat hyväksyivät uusia joukkueita mukaan ja vuonna 1959 liigassa oli mukana jo 92 seuraa jaettuna usealle sarjatasolle. Vuonna 1992 taloutensa parantamiseksi liigan 20 kärkijoukkuetta perustivat oman ammattilaissarjansa, Valioliigan, joka omana organisaationaan ei ole Football Leaguen alaisuudessa. Valioliigalla ja Mestaruussarjalla (kauteen 2004–2005 saakka nimellä 1. divisioona) on kuitenkin keskinäinen joukkueiden nousu- ja putoamissysteemi, jossa kauden päätteeksi Mestaruussarjasta kolme joukkuetta nousee Valioliigaan ja Valioliigan kolme viimeisintä putoaa Mestaruussarjaan.


title: English Football League

text: Football Leaguessa on pelannut yhteensä 141 eri joukkuetta. Liiga on tunnettu 1980-luvun alusta lähtien pääsponsorien antamilla nimillä, joista kenties maineikkaimpia ovat olleet Coca-Cola (2004-10), Barclays (1987-93, siirtyi Valioliigan pääsponsoriksi sen erkaannuttua Football Leaguesta), Canon (1983-86), npower (2010-13). Viimeisin sponsori on vedonlyöntiyhtiö Sky Bet, joka on sponsoroinut liigaa kauden 2013-14 alusta lähtien. Liigan nimi muuttui English Football Leagueksi kaudeksi 2016-17.


title: English Football League

text:
Football Leaguen 72 joukkuetta on jaettu kolmeen divisioonaan, jotka ovat Mestaruussarja (), Ykkösliiga () ja Kakkosliiga (). Kussakin divisioonassa on 24 joukkuetta, jotka pelaavat kauden aikana kaksi kertaa toisiaan vastaan, kerran kotona ja kerran vieraissa. Kauden kokonaisottelumääräksi joukkuetta kohden kertyy täten 46.
Voitosta joukkue saa kolme pistettä, tasapelistä yhden ja tappiosta nolla. Kauden päätyttyä sarjataulukon kärkijoukkueet nousevat ylemmälle tasolle, ja jumbosijoilta putoavat alemmalle tasolle. Kaksi Mestaruussarjan kärkijoukkuetta nousevat Valioliigaan suoraan ja sijojen 3–6 joukkueet pelaavat pudotuspelit, joiden voittaja nousee. Nousseiden paikalle putoaa Valioliigasta kolme edellisen kauden huonointa joukkuetta. Kakkosliigan kaksi viimeistä joukkuetta putoaa konferenssitason Conference National -divisioonaan, jonka kaksi parasta joukkuetta ottaa niiden paikan Football Leaguessa.


title: English Football League

text: Football Leagueen on osallistunut yhteensä kuusi joukkuetta Walesista: viimeisimpänä Cardiff City, joka nousi Valioliigaan kaikkien aikojen toisena walesilaisena joukkueena kaudeksi 2013-14. Muutaman päivän sisällä Cardiff Cityn noususta Newport County voitti Conference Nationalin pudotuspelit Wrexhamia vastaan pelatussa finaalissa ja nousi Kakkosliigaan. Tätä myötä Football Leaguessa pelaa myös kaudesta 2013-14 walesilainen joukkue. Aikaisemmat joukkueet edellä mainittujen ohella ovat olleet Swansea City, Wrexham, Merthyr Town sekä Aberdare Athletic.


title: English Football League

text: Football League järjestää kaksi vuosittaista cup-muotoista kilpailua: Liigacupin ("Football League Cup") ja Football League Trophyn. Liigacupiin saavat osallistua kaikki Football Leaguen sekä Valioliigan joukkueet, ja sen voittaja on oikeutettu osallistumaan Eurooppa-liigaan. "Trophy" on tarkoitettu Ykkös- ja Kakkosliigan joukkueille.


title: English Football League

text: Luettelo ei sisällä nykyisiä Valioliigan seuroja, jotka kaikki ovat pelanneet Football Leaguen sarjoissa.


title: English Football League

text: Huomio: merkitsee seuran putoamista konferenssitasolle.


title: English Football League

text: Liigan alkuaikoina kaikki seurat pelasivat samassa divisioonassa.


title: English Football League

text: Vuonna 1892 liiga yhdistyi kilpailijansa Football Alliancen kanssa, ja näin joukkueiden määrä riitti kahteen divisioonaan. Football Alliancen mukana liigaan tuli mm. Newton Heath ja Small Heath.


title: English Football League

text: Vuonna 1920 liigaan otettiin mukaan seuroja Southern Leaguesta, sekä Grimsby Town, joka edelliskaudella oli jäänyt pois Cardiff Cityn otettua sen paikan. Lisääntyneen joukkuemäärän myötä divisioonien määrä nousi kolmeen.


title: English Football League

text: Vain yhden kauden jälkeen liiga uudistui ja laajeni jälleen. Kun edelliskaudella oli otettu mukaan joukkueita etelästä, tasapainon vuoksi myös Pohjois-Englannin seuroja otettiin mukaan. Kolmosdivisioona jaettiin etelä- ja pohjoislohkoihin, joista kummastakin noustiin samanveroisesti kakkosdivisioonaan.


title: English Football League

text: Kaudeksi 1958–1959 alueelliset 3. divisioonan lohkot korvattiin valtakunnallisilla 3. ja 4. divisioonilla.


title: English Football League

text: Valioliigan perustamisen seurauksena Englannin parhaat joukkueet eivät enää pelanneet liigassa. Entinen 2. divisioona muuttui 1. divisioonaksi, 3. divisioona 2. divisioonaksi ja 4. divisioona 3. divisioonaksi.


title: English Football League

text: Vuonna 2004 divisioonat nimettiin uudelleen. 1. divisioonasta tuli Mestaruussarja ("Football League Championship"), 2. divisioonasta Ykkösliiga ("Football League One") ja 3. divisioonasta Kakkosliiga ("Football League Two").


title: Oratuomi

text: Oratuomi ("Prunus spinosa") on 2–3 metrin korkuinen, tiheä ja piikikäs pensas, jonka yksittäiset yksilöt joskus kasvavat pieneksi puuksi. Suomessa se kasvaa harvinaisena Ahvenanmaalla ja lounaisrannikolla. Se kukkii ennen lehtien puhkeamista.


title: Oratuomi

text: Oratuomen luumarja on kooltaan 7–15 millimetriä ja maultaan kirpeä.


title: Englannin hallintoalueet

text: Englanti on vuodesta 1994 ollut jaettuna yhdeksään hallintoalueeseen (), jotka toimivat maassa aluehallinnon suurimpina yksiköinä. Niillä on varsin vähän valtaa, eikä demokraattisesti valittua edustusta. Ainoastaan Suur-Lontoon alueella on vaaleilla valittu Lontoon kaupunginvaltuuston () joka toimii yhdessä pormestarin kanssa johtaman Suur-Lontoon yleishallintoviranomaisen () kanssa.


title: Englannin hallintoalueet

text: Alue toteutettiin Maastrichtin sopimuksen myötä John Majorin hallituksen aikana vuonna 1994. Englanti jaettiin alun perin kymmeneen alueeseen, joista myöhemmin Merseyside yhdistettiin North Westiin. Vuodesta 1998 alueet ovat toimineet myös Englannin vaalipiireinä europarlamenttivaaleissa.


title: Fianna Fáil

text: Fianna Fáil (lyh. FF, ) on vuonna 1926 perustettu irlantilainen poliittinen puolue. Fianna Fáil on ollut vallassa joitakin jaksoja lukuun ottamatta lähes koko Irlannin tasavallan historian aikana. Alkuaikoinaan puolue oli erittäin kansallismielinen ja yhtenäisen Irlannin tasavallan kannattaja, mutta nykyään Fianna Fáil on lähinnä keskusta-oikeistolainen puolue.


title: Fianna Fáil

text: Jokainen Fianna Fáilin puoluejohtajista Micheál Martinia lukuun ottamatta on jossakin vaiheessa toiminut myös taoiseachina eli Irlannin pääministerinä.


title: Pitkänperjantain sopimus

text: Pitkänperjantain sopimus (, oikeammin Belfastin sopimus , tunnetaan myös nimellä Stormontin sopimus ) on pitkäperjantaina 10. huhtikuuta 1998 Yhdistyneen kuningaskunnan ja Irlannin tasavallan hallitusten välillä allekirjoitettu sopimus, jossa sovittiin toimenpiteistä pysyvän rauhan saamiseksi Pohjois-Irlantiin. Suurin osa Pohjois-Irlannin poliittisista järjestöistä tuki sopimusta ja se hyväksyttiin erillisissä kansanäänestyksissä sekä Pohjois-Irlannissa että Irlannin tasavallassa 23. toukokuuta 1998.


title: Pitkänperjantain sopimus

text: Sopimukseen sisältyvät seuraavat sopimuskohdat:


title: Englannin mestaruussarja

text: Englannin mestaruussarja () on Englannin miesten jalkapalloilun toiseksi korkein sarjataso Valioliigan jälkeen ja The Football Leaguen korkein divisioona.


title: Englannin mestaruussarja

text: Mestaruussarja-nimi otettiin käyttöön kaudella 2004–2005. Aiemmin sarjaa kutsuttiin 1. divisioonaksi. Deloitten mukaan mestaruussarja oli kaudella 2004–2005 rahakkain jalkapallon ei-pääsarja maailmassa ja kaikkiaan kuudenneksi rahakkain sarja Euroopassa Englannin, Italian, Saksan, Espanjan ja Ranskan pääsarjojen jälkeen.


title: Englannin mestaruussarja

text: Mestaruussarjassa pelaa 24 joukkuetta, joista jokainen kohtaa toisensa kaksi kertaa: kerran kotona ja kerran vieraissa. Näin jokaiselle seuralle tulee kauden aikana 46 ottelua. Voitosta saa kolme pistettä, tasapelistä yhden ja tappiosta nolla. Kauden loputtua sarjataulukon kaksi eniten pisteitä kerännyttä joukkuetta nousee suoraan Valioliigaan, ja sijoille 3–6 sijoittuneet joukkueet karsivat keskenään kolmannesta nousijan paikasta. Kolme vähiten pisteitä kerännyttä joukkuetta putoaa suoraan Ykkösliigaan.


title: Artefakti

text: Artefakti (latinan sanoista "arte" + "factum" ’taidolla tehty’) tarkoittaa keinotekoista esinettä (vastakohtana luonnon muodostamalle kohteelle, luonnonesineelle eli ekofaktille). Arkeologiassa sanalla tarkoitetaan mitä tahansa ihmisen tekemää esinettä tai rakennelmaa.


title: Artefakti

text: Lääketieteessä artefaktilla tarkoitetaan tutkimuslöydöstä, joka ei johdu tutkittavasta kohteesta vaan esimerkiksi tutkimusmenetelmän virheestä tai näytteen saastumisesta.


title: Artefakti

text: Tietotekniikassa artefaktilla viitataan usein näkyvään tai kuultavaan virheeseen. Käsite on käytössä etenkin häviöllisten pakkausmenetelmien yhteydessä.


title: Artefakti

text: Tuotantotaloudessa artefaktilla viitataan jonkin toimijan tietoisesta ja suunnitelmallisesta toiminnasta seuraavaan tulokseen.


title: Artefakti

text: Sanalle "artefakti" on ehdotettu varsinkin estetiikan alalla kotoperäisiä vastineita tekoesine, teennös ja tekotuote.


title: Sisalagaave

text: Sisalagaave ("Agave sisalana") on monivuotinen agaavejen ("Agave") sukuun kuuluva kasvi. Sen noin 1–1,5 metrin mittaisiksi kasvavista lehdistä saadaan sisalia – väriltään vaaleaa, voimakaskiiltoista ja karkeaa kuitua, jota käytetään narujen ja köysien raaka-aineena. Arkikäytössä sisalia tapaa kissojen raapimispuiden päällysteenä.


title: Sisalagaave

text: "Agave fourcroydesista" saatava henequen on sisalin kaltainen lehtikuitu.


title: Sisalagaave

text: Sisalin käyttö romahti 1960-luvun lopussa tekokuitujen yleistymisen myötä. Perinteisen sisalintuotantomaan Tansanian tuotanto väheni 200 000 tonnista alle kymmenesosaan. 2000-luvulla sisalille on keksitty uusia käyttöjä esimerkiksi lasikuidun tilalla. Suurimmat tuottajamaat ovat nyt Brasilia (120 000 tonnia), Tansania (30 000) ja Kenia (25 000).


title: Zoisiitti

text: Zoisiitti on sorosilikaatteihin kuuluva mineraali, joka sisältää alumiinia ja jonka kemiallinen koostumus on (Ca(Al.OH)Al(SiO). Se kuuluu epidoottiryhmään. Zoisiitti on saanut nimensä itävaltalaisen tiedemiehen paroni Sigmund Zoisin mukaan, joka löysi mineraalin Itävallan Alpeilta vuonna 1805. Zoisiitista esiintyy useita muunnoksia, jotka esiintyvät maantieteellisesti hyvin rajatuilla alueilla ja joita käytetään jalo- ja korukivinä.


title: Zoisiitti

text: Zoisiittia esiintyy prismaattisina, rombisina kiteinä tai massiivisina muodostumina metamorfisissa ja pegmatiittisissa kivilajeissa. Väriltään zoisiitti voi olla sinivioletti, vihreä, ruskea, vaaleanpunainen, keltainen, harmaa tai väritön. Zoisiitin kovuus Mohsin asteikolla on 6,5 ja ominaispaino 3,10–3,38 muunnoksesta riippuen. Zoisiitin tavallisempi muunnos on monokliininen klinozoisiitti.


title: Zoisiitti

text: Tansaniitti on zoisiitin läpinäkyvä tai läpikuultava muunnos, jota esiintyy ainoastaan Tansaniassa muutamilla esiintymisalueilla. Se on väriltään usein ruskehtava, mutta kuumakäsittelyn seurauksena sen väri muuttuu siniseksi tai sinivioletiksi, joka parhaimmillaan kilpailee hienoimpien safiirien värin kanssa. Tansaniitista on viime vuosikymmeninä tullut haluttu ja arvokas jalokivi.


title: Zoisiitti

text: Anyoliitti on vihreä ja läpinäkymätön zoisiitti, jota esiintyy Keniassa. Se esiintyy usein yhdessä rubiinin ja biotiitin kanssa muodostaen omalaatuisen ja koristeellisen kiven, jota käytetään runsaasti korukivenä ja koriste-esineissä.


title: Zoisiitti

text: Thuliitti on Norjassa esiintyvä zoisiitin muunnos, joka on väriltään vaaleanpunainen. Myös sen käyttö korukivenä on varsin yleistä. Lisäksi on olemassa kromizoisiitti, joka on väriltään vihreä ja melko harvinainen.


title: Aivovaurio

text: Aivovaurio-nimitystä käytetään lääketieteessä, kun aivot ja niihin liittyvät päähermot ovat vaurioituneet. Syy voi olla perinnöllinen sairaus (esimerkiksi ALS- tai MS-tauti), tai aivot voivat vaurioitua tapaturman seurauksena, jolloin aivovauriota kutsutaan aivovammaksi. Aivovaurion vaikutukset keholle voivat olla hyvin moninaisia johtuen aivojen tärkeästä roolista koko elimistölle.


title: Aivovaurio

text: Yleisimpiä aivovaurioita aiheuttavat Parkinsonin tauti, jossa lihasliikkeitä tukevat hermostoelimet rappeutuvat, sekä Alzheimerin tauti, jossa hermostoalueella tapahtuu tuhoa, joka tappaa hermosoluja tai katkaisee niiden yhteyksiä toisiinsa. Parkinsonin taudin etenemistä voidaan hidastaa lääkkeillä tai leikkauksella. Alzheimeria voidaan yrittää lieventää leikkauksella tai lääkkeillä.


title: Aivovaurio

text: Onnettomuuksissa sattuvat aivovammat yritetään hoitaa neurokirurgialla tai muulla mahdollisella toimenpiteellä.


title: Aivovaurio

text: Kirurginen toimenpide lobotomia oli aivovaurioiden tarkoituksellista aiheuttamista.


title: Kelly-Hopkinsvillen tapaus

text:
Kelly-Hopkinsvillen tapaus (eng. "The Kelly-Hopkinsville encounter" tai "Hopkinsville Goblins case") on väitetty humanoidihavainto. Avaruusolennon kaltaisten olentojen kerrotaan ilmestyneen illalla 21. elokuuta 1955 Suttonin maatilalle lähelle Kellyä, joka sijaitsee Hopkinsvillen kaupungin pohjoispuolella Lounais-Kentuckyssa, Yhdysvalloissa.
Jaqueline Sanders julkaisi ensimmäisenä itsenäisten tutkimustensa tulokset nimellä "Panic in Kentucky" tammikuussa 1956 "Saucerian Review" - lehdessä. Sisältö vastasi laajalti poliisin raporttia. Tapaus on yksi Hynekin ufoluokituksen III lajin lähituntumien tyyppiesimerkeistä.


title: Kelly-Hopkinsvillen tapaus

text: Olentojen tutkimuksen kohteeksi joutuneessa talossa oli 11 asukasta, kolme lasta ja kahdeksan aikuista. He olivat samalla tapauksen ainoat todistajat. Teini-ikäinen poika Bill-Ray Sutton oli mennyt ulos juodakseen vettä kaivosta. Palatessaan hän kertoi nähneensä lentävän kohteen talon takana. Muut eivät juuri kiinnittäneet asiaan huomiota arvellen sen olleen ehkä tähdenlento. Bill-Raylle myös naureskeltiin.


title: Kelly-Hopkinsvillen tapaus

text: Ensimmäinen olento havaittiin noin tuntia myöhemmin. Asukkaat huomasivat talon koiran haukkuvan raivokkaasti. Aluksi olento näyttäytyi outona hohteena mutta hahmottui "pikkumieheksi" joka lähestyi hitaasti kädet ylhäällä takaovelle menneitä kahta miestä. He ampuivat olentoa joka kierähti ja katosi pimeyteen. Samankaltainen olento näyttäytyi ikkunassa, ja jälleen sitä kohti ammuttiin. Miehet päättivät mennä ulos, ja havaitsivat olennon talon katolla. Toinen olento nähtiin puussa ja molempia ammuttiin. Puussa oleva olento leijaili alas. Olentoihin osui kolmasti mutta osumilla ei ollut näkyvää vaikutusta. Taylor Sutton kertoi 22. kaliiperisen luodin kimmonneen pois. Osuman ääntä kuvailtiin "peltiämpäriin ampumiseksi" Lopulta ampuminen todettiin hyödyttömäksi.


title: Kelly-Hopkinsvillen tapaus

text:
Sopivan tilaisuuden tultua talon asukkaat ryntäsivät autolleen ja pakenivat hakemaan poliiseja. Se oli turhaa, sillä poliisit eivät nähneet yhtään olentoa.
Poliisit panivat merkille Suttonien pelkotilan ja myös sen, että Suttonit eivät olleet alkoholin vaikutuksen alaisena.
Tutkijat etsivät johtolankoja, mutta ainoat merkit kahakasta olivat laukausten jäljet. Poliisit palasivat seuraavana päivänä
tekemään tarkempia tutkimuksia. Tällöin varmistui ettei alkoholia oltu nautittu.


title: Kelly-Hopkinsvillen tapaus

text: He löysivät ladon takana olevalta niityltä halkaisijaltaan 15. metrin palaneen kehän, jolle ei löytynyt selitystä. He eivät voineet toisaalta varmistaa aluksen laskeutumista.


title: Kelly-Hopkinsvillen tapaus

text: Eräs paikalle hälytetyistä poliiseista kuvaili erikoisia "meteoreja" jotka tulivat Suttonin maatilan suunnalta. Hän ja mukana ollut vaimo kertoivat kahden niistä menneen auton ylitse pitäen kovaa, suhisevaa ääntä.


title: Kelly-Hopkinsvillen tapaus

text: Teknikko Bud Ledwith suoritti perheelle laajoja haastatteluja jo seuraavana päivänä. Kuvaukset olentojen ulkonäöstä olivat muutamia yksityiskohtia lukuun ottamatta yhtäpitäviä. Erilliset perheenjäsenten haastattelut antoivat yhtenäisen kuvauksen tapahtumien kulusta, mikä huijausta ajatellen olisi vaatinut sopimista. Miehet eivät olleet paikalla Ledwithin saapuessa, mikä edelleen olisi vaikeuttanut kertomusten yhtenäistämistä.


title: Kelly-Hopkinsvillen tapaus

text: Olentoja kuvailtiin 1,2 metriä korkeiksi humanoideiksi. Olentojen pään kerrottiin olleen suhteettoman suuri niiden heiveröiseen vartaloon verrattuna. Niiden silmät olivat myös kookkaat. Olennot lähestyivät aina talon pimeimmältä puolelta, joten silmät saattoivat olla hyvin herkät. Suttonit kuvailivat vaatetusta "nikkelipäällysteiseksi". Pitkät ja kapeat käsivarret ulottuivat melkein maahan, kun olento seisoi suorassa.


title: Kelly-Hopkinsvillen tapaus

text:
Tapauksen tultua laajemmin tunnetuksi Suttonit saivat osakseen pahansuopaa julkisuutta ja he kieltäytyivät yhteistyöstä tutkijoiden kanssa.
Isabel Davis kävi onnistuneesti tilalla vuotta myöhemmin ja hänen haastattelunsa vastasivat Ledwithin saamia tietoja.
Davis painotti Suttonien halua pitää kiinni kertomuksestaan vaikka se olisi ollut "vastoin tervettä itsesuojeluvaistoa." Heillä ei myöskään ollut televisiota, radiota tai kirjallisuutta eikä siten todennäköisesti tietoa vastaavista havainnoista.


title: Kelly-Hopkinsvillen tapaus

text: Muun muassa ranskalainen ufologi Renaud Leclet ja paranormaalien ilmiöiden skeptinen tutkija Joe Nickell ovat esittäneet, että kyseessä saattoi olla amerikanhuuhkaja-pariskunta. Amerikanhuuhkajat ovat suuria lintuja ja puolustavat usein pesiään aggressiivisesti. Alueella tapahtui tuohon aikaan tähdenlentoja, ja suuri meteori saattaisi selittää kirkkaan valon taivaalla.


title: Kirurgia

text: Kirurgia ( < χείρ 'käsi + έργον 'työ') on lääketieteen ala, jossa sairauksia, vammoja, kasvaimia tai epämuodostumia hoidetaan leikkausten avulla. Sana "kirurgia" juontuu kreikasta ja tarkoitti alun perin käsityötä.


title: Kirurgia

text: Elektiiviset leikkaukset ovat leikkauksia, jotka voidaan jättää tekemättä tai tehdä myöhemmin ilman, että siitä koituu potilaalle vaaraa. Elektiivisiin leikkauksiin kuuluu muun muassa erilaisten ei-henkeä vaarantavien terveysongelmien korjaaminen.


title: Kirurgia

text: Elektiivisten leikausten vastakohta on päivystyskirurgia, jossa leikkauksen viivästyminen voi olla potilaalle hengenvaarallista.


title: Kirurgia

text: Tarkistusleikkaukset ovat leikkauksia, joissa tutkitaan aikaisemman toimenpiteen tai muun hoidon tehokkuutta.


title: Kirurgia

text: Viime vuosikymmeninä tähystinkirurgia ja mini-invasiivinen kirurgia ovat vieneet tilaa perinteisiltä kirurgian muodoilta, joissa elimistön sisään mennään suurista viilloista ja toimenpiteet tehdään suorassa näköyhteydessä.


title: Kirurgia

text: Päiväkirurgiassa tehdään toimenpiteitä, jotka eivät vaadi potilaan jälkihoitoa sairaalassa.


title: Kirurgia

text: Jotta lääkäristä tulisi kirurgi, hänen on lääketieteen lisensiaatin tutkinnon jälkeen opiskeltava kuusi vuotta ohjatussa kirurgian koulutuksessa. Koulutukseen sisältyy Suomessa vähintään 2 vuotta 3 kuukautta eri alojen leikkauksia sisältävää runkokoulutusta, jonka jälkeen erikoistuva lääkäri valitsee jonkin kirurgian osa-alueen. Kirurgiaa opiskellaan paljolti "mestarin kisällinä" eli seuraamalla kokeneiden kirurgien leikkauksia ja tekemällä omaa leikkaustoimintaa kokeneemman valvonnassa, mutta myös laaja teoriaopetus on välttämätöntä.


title: Kirurgia

text: Suomessa kirurgisia erikoisaloja ovat yleiskirurgia, gastroenterologinen kirurgia, lastenkirurgia, ortopedia ja traumatologia, plastiikkakirurgia, suu- ja leukakirurgia, sydän- ja rintaelinkirurgia, urologia, verisuonikirurgia, käsikirurgia ja neurokirurgia. Leikkauksia suoritetaan myös muilla erikoisaloilla, kuten gynekologian, silmätautien ja korva-, nenä- ja kurkkutautien aloilla.


title: Kirurgia

text: Kirurgia kehittyi sotaväen palveluksessa olleiden välskäreiden käsityötaitona. Erityisiä kirurgiammattikuntia syntyi jo 1200-1300-luvuilla, mutta esimerkiksi Isossa-Britanniassa kirurgit olivat vielä 1700-luvulla osa parturien ammattikuntaa. Käsityöläisenä pidettyä kirurgia arvostettiin vähemmän kuin pappiin verrattavana parantajana toiminutta yleislääkäriä, vaikka onnistuessaan kirurgi kykenikin hoitamaan potilaansa: rakkokiviä leikattiin jo Hippokrateen aikana ja 1100-luvulla osattiin hoitaa kaihia pistämällä.


title: Kirurgia

text:
Lääkäreiden akateeminen koulutus alkoi vähitellen keskiajalla, ensin Italian ja Ranskan yliopistoissa. Latinaa ja yleissivistystä hankkivien lääkärien ja usein killoissa ja oppisopimuksilla harjoittelevien, joskus lukutaidottomienkin kirurgien välillä oli suuri ero. Vasta 1700-luvulla katsottiin tarpeelliseksi, että lääkärienkin oli perehdyttävä kirurgian alkeisiin.
Ennen nykyisiä hoitokeinoja oli hyvin suuri vaara että potilas vuosi kuiviin ennen hoitoa tai leikkauksen aikana. Haavan kiinnipolttaminen oli toimiva mutta rajoitettu toimenpide, se oli haitallinen pitkällä aikavälillä kun haava tulehtui sekä oli erittäin kivulias. Tulehdus on tullut käsitteenä tutuksi vasta aika hiljattain. Tulehdukset olivat suuri syy siihen että leikkauksen jälkeinen parantuminen ei ollut toivotun tapainen. Tulehduksilta opittiin välttymään kun lääkärit huomasivat että on viisasta steriloida työvälineet ja pestä kädet, myöhemmin on ruvettu käyttämään kumihansikkaita. Nykyisen käytössä olevan puudutuksen, keksivät kaksi amerikkalaista hammaslääkäriä, Horace Wells ja William Morton. Aikaisemmin leikkaus oli äärimmäisen kivulias kokemus ja leikkaajia kehotettiin hoitamaan leikkaukset mahdollisimman nopeasti, ettei potilas kärsisi niin paljoa. 1800- luvulla leikkaukset muuttuivat merkittävästi, kun nukutus ja lihasrelaksantit saatiin käyttöön.


title: Kirurgia

text: Kirurgisiin toimenpiteisiin kuten leikkauksiin liittyy aina sekä ennakoitavia että ennakoimattomia riskejä. Avosydänkirurgiaan liittyvät riskit ovat suuremmat kuin esimerkiksi nielurisojen poiston, mutta molempiin liittyy aina jopa kuoleman riski. Onnettomuudessa vahingoittuneen potilaan hengen pelastamiseksi tehty traumakirurgia on erityisen riskialtista, mutta leikkauksen riskin kääntöpuolena on potilaan varma kuolema ilman hänen tarvitsemaansa leikkausta.


title: Kirurgia

text: Erityisesti elektiivisessä kirurgiassa on tärkeää, että lääkäri kertoo potilalle toimenpiteeseen liittyvistä riskeistä. Hoitolinjaa valittaessa tulee pohtia ovatko kirurgisella toimenpiteellä saavutetut tulokset suuremmat kuin toimenpiteeseen liittyvät riskit. Potilaan ja hoitavan lääkärin tulisi keskustella mahdolliseen toimenpiteeseen liittyvistä riskeistä hyvissä ajoin ennen leikkausta. Riskit vähenevät, jos leikkaavaksi lääkäriksi on mahdollista valita kokenut kirurgi.


title: Kirurgia

text: Tietyissä tilanteissa kirurgiset toimenpiteet ovat ainoa mahdollinen hoito ja leikkaus ei käytännössä ole vältettävissä. Tällaisia ovat esimerkiksi umpilisäkkeen tulehdus, vaikeasti murtuneet luut ja jotkut onnettomuuksien aiheuttamat traumat. Muissa tapauksissa potilaan edun mukaista on yleensä aloittaa mahdollisimman vähäinvasiivisesta hoidosta ja päätyä leikkaukseen vain viimeisenä keinona. Joissain tapauksissa leikkausta voidaan viivyttää, mutta se muuttuu ajanmyötä lopulta välttämättömäksi.


title: Kirurgia

text: Kirurgisen hoidon haittavaikutukset voidaan yleisesti jakaa välittömiin ja viivästyneisiin komplikaatioihin. Välittömät haittavaikutukset ilmenevät jo toimenpiteen aikana tai välittömästi sen jälkeen. Syynä on joko toimenpiteen epäonnistuminen tai väärä toimenpide. Viivästyneitä haittavaikutuksia ovat muun muassa verenpurkaumat, laskimotukokset, imunestekertymä, infektio tai vaivan, esimerkiksi tyrän, uusiutuminen.


title: Kirurgia

text: Hoidon riskejä ovat myös hoitovirheet, esimerkiksi leikkausvälineiden jääminen potilaan sisään. Yhdysvaltalaistutkimuksen mukaan välineitä unohtuu vuosittain noin 1500 sikäläisen potilaan sisään. Suomessa sisään jää yleisimmin harsoinen leikkausliina, joka aiheuttaa tulehduksen. Potilas joudutaan tällöin leikkaamaan uudelleen. Tällaisia tapauksia tulee Suomessa tietoon tuskin edes joka vuosi. Välineriskin vuoksi kaksi hoitajaa laskee leikkausliinat ja instrumentit leikkauksen aikana useita kertoja. Epävarmoissa tapauksissa potilas röntgenkuvataan.


title: Kirurgia

text:
Kirurgisten operaatioiden vaikutusten tutkiminen lääketieteen korkeimpien standardien mukaisesti on ongelmallista. Jotta tutkimukseen saataisiin vertailukelpoinen verrokkiryhmä, pitäisi siihen kuuluvillekin tehdä jonkinlainen "lumeleikkaus". Tällaisen potilasta vahingoittavan, hoitamattoman leikkauksen tekemistä pidetään epäeettisenä.
Muutamassa toteutetussa tutkimuksissa on löydetty viitteitä kirurgisiinkin operaatioihin liittyvästä plasebovaikutuksesta.


title: Hurskas kurjuus

text: Hurskas kurjuus on Frans Emil Sillanpään vuonna 1919 kirjoittama romaani, jonka aiheena on vuonna 1918 käyty Suomen sisällissota.


title: Hurskas kurjuus

text: Romaani kertoo Juha Toivolan, yksinkertaisen mutta hyväntahtoisen köyhän torpparin elämäntarinan. Koko elämänsä nöyrästi raatanut Toivola päätyy sisällissodan aikana punakaartiin ja sodan jälkeen valkoiset teloittavat hänet, vaikka hän ei ole todellisuudessa tehnyt mitään pahaa.


title: Hurskas kurjuus

text: Kirjaa ei uskallettu julkaista heti sodan jälkimainingeissa, vaan se julkaistiin vasta vuoden 1919 helmikuussa. "Hurskas kurjuus" sai sisällissodan molemmilta osapuolilta kritiikkiä. Valkoiset oli toisaalta kuvattu raaoiksi tappajiksi, toisaalta punaisten mielestä päähenkilö Jussi Toivola halvensi hölmöllä olemuksellaan koko työväenliikettä.


title: Hurskas kurjuus

text: F. E. Sillanpään vuonna 1923 ilmestyneen pienoisromaanin "Hiltu ja Ragnar" toinen päähenkilö Hiltu on "Hurskaan kurjuuden" päähenkilön Juha Toivolan tytär, joka päätyy palvelijaksi erääseen huvilaan Tampereen Pispalaan. "Hiltun ja Ragnarin" tapahtumat sijoittuvat vuoteen 1906.


title: Emissio

text: Emissio merkitsee seuraavia asioita:Emissioon liittyy myös seuraava:


title: Pitkäkarvainen skotlanninpaimenkoira

text: Pitkäkarvainen skotlanninpaimenkoira eli pitkäkarvainen collie on Skotlannista peräisin oleva koirarotu, missä sitä edelleen käytetään paimentamaan lampaita. Se muistuttaa ulkonäöltään shetlanninlammaskoiraa, mutta on selvästi kookkaampi.


title: Pitkäkarvainen skotlanninpaimenkoira

text: Pitkäkarvaisesta colliesta on tullut suosittu seurakoira; maailman kuuluisin collie on Lassie, elokuvissa ja tv-sarjoissa näytellyt sankaricollie, jonka nimeä käytetään lähes synonyymina rodulle. Sisarrodun, lyhytkarvaisen collien, sanotaan eroavan pitkäkarvaisesta vain karvanlaadultaan.


title: Pitkäkarvainen skotlanninpaimenkoira

text: Pitkäkarvainen skotlanninpaimenkoira on yleisesti katsottuna verrattain terve rotu. Se kuuluu Suomessa PEVISA-ohjelmaan, ja pentueen rekisteröintivaatimuksiin kuuluu vanhempien lonkkakuvaus- ja silmätarkastuslausunnot. Perinnöllisistä sairauksista rodulla esiintyy lonkkaniveldysplasiaa, CEA:ta ja haiman vajaatoimintaa. Rodun keskimääräinen elinikä on 10–14 vuotta.


title: Pitkäkarvainen skotlanninpaimenkoira

text: CEA eli "collie eye anomaly" on yleisnimitys collierodulla tavattaviin silmäsairauksiin. Se on hyvin yleinen ja todennäköisesti kaikki suomalaiset colliet ovat sen kantajia, mutta se esiintyy vakava-asteisena hyvin harvoin. CEA:n ensimmäinen aste CH ja CRD ei vaikuta koiran näkökykyyn mitenkään. Toinen aste "coloboma" ei yleensä vaikuta koiran näkökykyyn. Kolmas aste ablaatio vaikuttaa näkökykyyn heikentävästi, ja koira saattaa jopa sokeutua kokonaan. Sairauden eteneminen kolmanteen asteeseen on kuitenkin harvinaista, ja useimmiten se vaikuttaa vain toiseen silmään. Neljäs muoto on silmänsisäiset verenvuodot. Se voi osittain parantua, mutta on todennäköistä että niitä ilmenee iän myötä uudelleen. Tämä on todella harvinainen, mutta hyvin vakava tila ja voi aiheuttaa kivuliasta silmän sisäistä painetta.


title: Pitkäkarvainen skotlanninpaimenkoira

text: Haiman vajaatoiminta on erittäin harvinaista, sitä esiintyy noin 1 %:lla collieista. Haiman vajaatoiminnan on todettu olevan perinnöllinen pitkäkarvaisilla collieilla. Sairauden puhkeamiseen vaikuttaa todennäköisesti myös ympäristötekijät perintötekijöiden lisäksi. Oireet ilmenevät tavallisesti 1–3 vuoden iässä.


title: Pitkäkarvainen skotlanninpaimenkoira

text: Collien säkäkorkeus on rotumääritelmän mukaan nartuilla 51–56 cm ja uroksilla 56–61 cm. Urokset ovat siis selvästi suurempia. Pitkäkarvaisella colliella on huomiota herättävä, pitkä ja erittäin tiheä karvapeite. Peitinkarva on suoraa ja karkean tuntuista, pohjavilla pehmeää ja tuuheaa sekä hyvin tiivistä. Eturaajat ovat hyvin hapsuiset ja häntäkarvat erittäin runsaat. Collien pää kapenee tasaisesti ja pehmeästi kirsua kohti. Collien askeleiden tulisi olla kohtuullisen pitkät, kevyet ja vaivattomilta näyttävät.


title: Pitkäkarvainen skotlanninpaimenkoira

text: Collien rotumääritelmä hyväksyy kolme eri värimuunnosta: soopeli, ”tricolor” eli merkkivärinen ja ”blue merle” eli mustapohjainen merle. Kaikkiin värityksiin liittyy valkoiset merkit, joiden määrä voi vaihdella. Seuraavat merkit ovat toivottuja: täysi tai osittainen valkea kaulus, valkea rinta, raajat ja käpälät, valkea hännänpää. Kuonossa, kallossa tai molemmissa voi olla valkea piirto.


title: Pitkäkarvainen skotlanninpaimenkoira

text: Soopeli on mikä tahansa ruskean sävy vaaleasta kullanväristä tumman mahonginruskeaan. Peitinkarvoissa on vaihtelevasti mustat karvanpäät. Rodun harrastajien piirissä soopeliväritys jaetaan kahteen tyyppiin: niin sanottuun ”dominanttisoopeliin” (oletettu genotyyppi AA) ja ”tricolor-tekijäiseen soopeliin” (oletettu genotyyppi AA eli merkkivärityksen kantaja). Edellinen on väritykseltään ruskeavoittoinen, jälkimmäinen mahonginsävyinen ja tumma runsain mustin karvoin. Nimitys ”dominanttisoopeli” viittaa siihen, että tällainen koira saa kolmiväriseen yhdistettynä vain soopelinvärisiä pentuja. Genetiikan kannalta nimitys on virheellinen, koska dominoivuus on alleelin, ei genotyypin ominaisuus.


title: Pitkäkarvainen skotlanninpaimenkoira

text: Tricolorilla eli kolmivärisellä pääväri on musta, jossa on syvän punaruskeat merkit raajoissa ja päässä. Blue merlellä pääväri jakautunut epätasaisina laikkuina sinervän harmaaseen ja mustaan väriin. Näyttelykoirilla vaikutelma mustista laikuista siniharmaalla pohjalla on toivotumpi. Syvät punaruskeat merkit ovat blue merle -värityksessä toivottuja, mutta niiden puuttuminen ei ole virhe.


title: Pitkäkarvainen skotlanninpaimenkoira

text: Homotsygoottiin merleen kiinteästi liittyvien vakavien terveysongelmien vuoksi Suomen Kennelliitto ei enää rekisteröi pentuja yhdistelmistä merle × merle tai merle × soopeli.


title: Pitkäkarvainen skotlanninpaimenkoira

text: Rotumääritelmän mukaan collien luonne on ystävällinen eikä aggressiivinen. Rodulla esiintyy arkuutta. Collie on toiminnanhaluinen ja valpas koira, joka kiintyy helposti erityisesti yhteen ihmiseen, mutta on vieraiden suhteen pidättäytyvä. Collien tulee olla omanarvontuntoinen ja työskentelykykyinen. Se on tarmokas, iloinen ja kestävä koira, joka soveltuu moneen harrastukseen ja aktiviteettiin. Rodun paimennusominaisuudet ovat seurakoirakäytön tultua pääasialliseksi käyttötarkoitukseksi heikentyneet.


title: Pitkäkarvainen skotlanninpaimenkoira

text: Pitkäkarvaisen collien alkuperää ei juuri tunneta ja siitä on monia erilaisia selityksiä. Erään hypoteesin mukaan 1700-luvun lopulla Islannista tuotiin koiria Englantiin. Jotkut väittävät collien olevan suoraan näiden koirien jälkeläinen. Todennäköisesti collie on kuitenkin syntynyt vanhoista brittiläisistä koirista. Saattaa kuitenkin olla, että näihin vanhoihin brittiläisiin paimenkoiriin on jossain vaiheessa sekoittunut muualta tullutta verta.


title: Pitkäkarvainen skotlanninpaimenkoira

text: 1500-luvun lopulla tuli Briteissä voimaan laki, jonka mukaan kaikki koirat, joista ei maksettu veroa, piti tehdä raajarikoiksi. Ainoastaan lammas- ja sikopaimenet sekä metsämiehet saivat pitää koiraa verotta, mikäli siltä typistettiin häntä. Satojen vuosien valinnan tuloksena perinnöllinen töpöhäntäisyys yleistyi. Näillä luonnostaan töpöillä koirilla oli aina valkoinen hännänpää. Paimenilla oli apunaan lampaita paimentamassa niin sanottu "grazier’s dog". Nämä paimenkoirat ovat varmasti vaikuttaneet collien kehitykseen ennen sen standardisoimista roduksi.


title: Pitkäkarvainen skotlanninpaimenkoira

text: Collie-rodun kehitykseen ovat eniten vaikuttaneet skotlantilaiset paimenkoirat, joista juontuu collien ulkonäkö ja luonne. Ulkonäöltään alkuperäinen collie muistutti paljon nykyistä bordercollieta. Se oli matalahko, sen kallo oli leveämpi ja pää lyhyempi, karvapeite vähemmän liioiteltu. Työskenteleviltä lammaskoirilta edellytettiin työskentelykykyä ja -halua, oppimiskykyä ja tottelevaisuustta, ja koiran toimintakyvyn säilymistä vaikeassakin ilmastossa. Koiran oli oltava myös erittäin kestävä ja tarvittaessa ketterä.


title: Pitkäkarvainen skotlanninpaimenkoira

text: Näihin piha- ja paimenkoiriin ei juurikaan kiinnitetty huomiota. Käännekohta rodulle tuli kuitenkin 1800-luvulla, kun kuningatar Viktoria kiinnostui rodusta. Kuninkaallisten ja aristokraattien kiinnostus on varmasti vaikuttanut rodun suosioon. Prinsessa Viktorian tullessa kuningattareksi vuonna 1837 hänellä oli useita pitkä- ja lyhytkarvaisia collieita sekä paimenina että seurakoirina. Tunnetuimpia kuningattaren koirista oli Gipsy, joka oli pikimusta lukuun ottamatta valkoisia varpaiden kärkiä. Lyhytkarvaisista tunnetuin oli uros Sharp, joka oli kuningattaren kumppani 15 vuoden ajan ja jonka haudalla Windsorin puistossa on muistopatsas. Suurimmalla osalla sen ajan collie-tyyppisistä koirista oli lyhyt tai lyhyehkö karvapeite. Pitkäkarvaiset koirat kerittiin samaan aikaan lampaiden kanssa. Koiranäyttelytoiminta alkoi Britanniassa 1800-luvun puolivälin jälkeen, jolloin monesta koirarodusta alkoi kehittyä nopeasti entisen käyttötyypin rinnalle näyttelyihin ulkonäön perusteella jalostettu kanta. Väitetään, että collien värin parantamiseksi jalostuksessa käytettiin irlannin- ja gordoninsetteriä. Pään pitkän muodon kehittämiseksi rotuun uskotaan risteytetyn borzoita.


title: Pitkäkarvainen skotlanninpaimenkoira

text: Englannin kennelklubin rotukirja ilmestyi ensimmäisen kerran vuonna 1874 ja siinä on rekisteröitynä 78 lammaskoiraa ja "scotch-colley"ta, joista kuusi oli töpöhäntäisiä. Vuonna 1895 collie oli Englannin rekisteröintilistan kärjessä. Ensimmäisen rotumääritelmän collielle tekivät Mr. Shirley ja W. W. Thomson vuonna 1881. Rodun nimeksi muutettiin pitkä- ja lyhytkarvainen collie 1885. Rotumääritelmät olivat samanlaiset molemmille, turkinlaatua lukuun ottamatta. Ensimmäinen maailmansota vaikeutti kovasti jalostustyötä. Koirille ei kyetty hankkimaan ruokaa, ja niitä oli lopetettava. Sodan jälkeen kasvattajille koitti uusi aika ja monet maailmankuulut kasvattajat aloittivat toimintansa. Toinen maailmansota aiheutti monen colliekennelin tuhon, ja useimmat joutuivat rajoittamaan koiriansa yhteen tai kahteen. Vuonna 1946 huomattiin, että collieita oli jäljellä vain muutamia yksilöitä. Silloin alkoi muutaman kasvattajan ahkera jalostustyö.


title: Pitkäkarvainen skotlanninpaimenkoira

text: Suomeen ensimmäiset pitkäkarvaiset colliet tulivat Englannista vuonna 1889. 1920-luvulla collie ei saavuttanut suurta suosiota, rekisteröintejä oli vain parikymmentä vuodessa. Heti toisen maailmansodan jälkeen colliet pääsivät vauhtiin. Suomeen tuotiin paljon koiria Ruotsista ja Englannista, vaikka laatu ei korvannutkaan määrää.


title: Pitkäkarvainen skotlanninpaimenkoira

text: Collie on alun perin kehitetty lammaspaimenien avuksi lampaita paimentamaan. Nykyisin koirien käyttö paimennuksessa on suureksi osaksi hävinnyt. Suosituin harrastus collieilla on näyttelyt joihin niitä on usein ilmoitettu suuret määrät. Kolmen ulkomuotosertifikaatin lisäksi Suomen muotovalion arvoa varten colliella täytyy olla hyväksytty luonnetesti tai palveluskoirakokeista koulutustunnus ykkösluokasta. Collie on kuitenkin hyvin monipuolinen rotu, joten harrastaminen ja kilpaileminen ei ole ongelma. Se on sopiva koira lapsiperheisiin tai vanhukselle lenkkikaveriksi, mutta se on myös oikeutettu osallistumaan palveluskoirakokeisiin. Palveluskoirakokeissa ne osallistuvat yleensä haku- tai jälkikokeeseen, joskus viestikokeen. Tottelevaisuuskokeet ovat myös suosittuja, ja koska collie on ketterä ja vilkas rotu, myös agilityssä niitä tapaa melko useasti. Colliesta on moneen eri harrastukseen innokkaan ja toimintavalmiin luonteensa vuoksi.


title: Pitkäkarvainen skotlanninpaimenkoira

text: Suomessa collien suosio on kasvanut tasaisesti vuosien myötä. 1990-luvun alussa pitkäkarvaisia collieita rekisteröitiin noin 1 500 yksilöä vuodessa. 2000-luvun alkupuolella collien rekisteröinnit ovat vaihdelleet vuositasolla 600 koiran molemmin puolin. Koiria on tuotu tasaisesti myös ulkomailta.


title: Pitkäkarvainen skotlanninpaimenkoira

text: Pitkäkarvainen collie on levinnyt koko maailmaan ja suurimmat rekisteröintiluvut ovat Englannissa ja Yhdysvalloissa. Yhdysvalloissa collien rotumääritelmässä säkäkorkeus on 7 cm enemmän ja väreissä on pieniä eroja. Ulkomuodollisesti poikkeavuudet ovat kuitenkin vähäisiä.


title: Pitkäkarvainen skotlanninpaimenkoira

text: Vuonna 2012 Suomen Kennelliitto päätti muuttaa virallisen rotunimen muotoon "pitkäkarvainen skotlanninpaimenkoira l. pitkäkarvainen collie" ja 24.8.2011 hyväksytty uusi rotumääritelmä tunnustaa kyseisen nimen.


title: Melrose

text: Melrose (alk. Melrose Trio) on suomalainen Vantaan Länsimäestä lähtöisin oleva, vuonna 1981 perustettu rock’n’roll-yhtye, joka on musiikissaan yhdistänyt perusrockia rockabillyyn ja rock’n’rolliin.


title: Melrose

text: Melrosen johtohahmo on kitaristi-laulaja Tokela (oik. Mika Tuokkola, s. 1967). Alkuperäiseen yhtyeeseen kuului lisäksi Mika Rantanen (rummut), Reijo ”Repa” Nurmi (akustinen kitara, myöh. basso). Myöhemmin mukaan tuli Jari Piilola (laulu), silloin yhtyeen nimeksi laitettiin leikkisästi Melrose ”Trio”. Lisäksi bassoa tuli soittamaan myöhemmin Jari Peltonen, silloin yhtye esiintyi nimellä Melrose Five. Rumpali Mika Rantanen vaihtui vuonna 1984 Tero Seppäseen. Myöhemmin mukaan liittyi vaihdoksen myötä Jarmo ”Jami” Haapanen (rummut).


title: Melrose

text: Yhtyeen suosio oli suurimmillaan 1980-luvun loppupuolella, jolloin se oli Suomen suosituimpia. 1980-luvun loppupuolella ja 1990-luvun alkupuolella se keikkaili useasti Suomen rajojen ulkopuolella. Melrose on yhä koossa ja keikkailee aktiivisesti edelleen. He toimivat lämmittely-yhtyeenä Guns N’ Rosesille 5. ja 6. heinäkuuta 2006.


title: Melrose

text: Melrose-yhtyeeltä on ilmestynyt ensimmäinen DVD-tallenne syksyllä 2009. Dokumentti yhtyeen taipaleesta sisältää live-taltioinnin sekä muuta materiaalia.


title: Melrose

text: Melrose on myös esiintynyt Aki Kaurismäen elokuvissa "Hamlet liikemaailmassa" (1987) ja "Laitakaupungin valot" (2006).


title: Funkrock

text: Funkrock on musiikin tyyli, jossa rockmusiikille tyypillinen särjetty kitarasoundi ja aggressiivisuus yhdistyvät funkmusiikin rytmeihin ja riffeihin.


title: Funkrock

text: Funkrockin juuret juontuvat 1960-luvun lopulta. Samalla kun varsinainen funk syntyi James Brownin ja Sly Stonen johdolla, alkoi Jimi Hendrix yhdistää funkille tyypillisiä rytmejä omaan rockmusiikkiinsa (varhaisin esimerkki tästä on hänen kappaleensa "Little Miss Lover" vuodelta 1967, myöhemmästä tuotannosta etenkin kappaleet "Freedom", "Izabella", "Straight Ahead" sekä lähes koko "Band of Gypsys" -albumi).


title: Funkrock

text: Muutamat muut mustien muusikoiden yhtyeet jatkoivat Hendrixin jalanjäljillä. Tärkeimpänä näistä pidetään George Clintonin Funkadelicia vuosien 1970 - 1977 albumeillaan. Funkadelicin lisäksi 1970-luvun varsinaisista funkrock-yhtyeistä voidaan mainita Black Nasty, joka on sekin enimmäkseen unohdettu. Lisäksi suuntausta edustivat Mother's Finest sekä brittiläinen Trapeze. 1970-luvun alussa oli myös joitain "psykedeelistä soulia" soittaneita kokoonpanoja, kuten Undisputed Truth, joiden musiikki oli lähellä funkrockia. Oma lukunsa oli räväkästä asenteestaan tunnettu laulaja-malli Betty Davis, joka levytti pari merkittävää funkrock -levyä. Toisin kuin useimmat muut mustat laulajattaret, hän halusi jatkaa bluesperinteen ja Hendrixin jalanjäljissä. Levy-yhtiöt eivät yleisesti ottaen uskoneet funkrockiin. Esimerkiksi myöhemmin diskoyhtyeenä tunnetun Chicin kitaristit olisivat aluksi halunneet levyttää funkrockia, mutta eivät saaneet levytyssopimusta.


title: Funkrock

text: Tyylin uusi tuleminen tapahtui Yhdysvalloissa 1980-luvun jälkipuoliskolla ja 1990-luvun alussa, jolloin se yhdistettiin ns. vaihtoehtorockiin. Tässä funkrockin toisessa tulemisessa vaikutteita haettiin nyt myös hip hop -musiikista. Tyylin tunnetuin edustaja oli tuolloin Red Hot Chili Peppers (joka tosin myöhemmillä levyillään on siirtynyt selvästi poispäin funkista). Sen ohella suosittuja funkrock-yhtyeitä olivat tällöin esimerkiksi Fishbone, Living Colour, Primus ja Jane's Addiction. Näiden yhtyeiden musiikissa oli mukana myös raskaan rockin elementtejä, ja joskus käytetäänkin termiä funk metal. Funkrockin toista aaltoa lähellä oleva tyyli on rap rock. Rage Against The Machine on yksi tunnetuimpia funk-riffejä, metallia ja hip hopia yhdistelleitä yhtyeitä 1990- ja 2000-luvuilla.


title: Whistle Bait

text: Whistle Bait on vuonna 1984 Haminassa perustettu rockabilly- ja rock'n'roll -yhtye. Sen johtohahmona on laulaja ja lauluntekijä Vesa Haaja.


title: Francine

text: Francine on Lahdessa vuonna 1987 perustettu rock'n'roll-yhtye. Sen musiikissa on vaikutteita muun muassa rockabillysta, punkista ja skasta. Varsinkin neljän ensimmäisen studioalbumin jälkeen yhtyeen musiikki alkoi yhä enemmän irtautua rockabillystä rankempaa rock'n'rollia kohti. Francine tunnetaan eritoten hiteistä "Goodbye Forever", "She Bop" ja "King for a Day", sekä erittäin energisestä lavaesiintymisestä.


title: Francine

text: Yhtye esiintyy ja levyttää englanniksi, mutta julkaisi vuonna 1993 suomenkielisen albumin "Pitkäsoitto" nimellä Pääesiintyjät.


title: Skellefteå

text: Skellefteå (aikaisemmin suom. "Heletti" on entinen kaupunki ja nykyinen Skellefteån kunnan keskustaajama. Skellefteå sijaitsee Perämeren rannikon läheisyydessä Pohjois-Ruotsissa. Se kuuluu Västerbottenin lääniin ja Västerbottenin historialliseen maakuntaan.